text:
Apopleksi er ein bráðfeingis sjúka, sum krevur bráðfeingis viðgerð. Millum 120-130 nýggir tilburðir verða árliga staðfestir í Føroyum.
Um ein fær blóðtøpp í heilan, kann hetta í ringasta føri hava við sær, at ein doyr ella fær álvarsligt og varandi mein. Men soleiðis nýtist tað ikki at vera.
Minuttirnir eru dýrir - ring 112 beinanvegin
Um tú verður rakt/ur av blóðtøppi í heilanum, er tað avgerandi, at tú fært viðgerð skjótast møguligt.
Kemur tú á sjúkrahúsið beinanvegin eftir fyrsta tekinið um blóðtøpp, er tað møguleiki fyri, at tú kanst fáa heilivág, sum kann upploysa blóðtøppin. Hetta verður kallað trombolysa. Jú fyrr, viðgerðin fer í gongd, jú størri eru møguleikarnir fyri at koma burturúr hesum við góðum úrsliti.
Reagera, um tú merkir brádligar broytingar!
Vanliga merkir ein ikki pínu, um ein hevur fingið blóðtøpp í heilan. Hetta merkist mest soleiðis, at ein verður lamin ella missir megina í armi ella í beini, følir einki ella, at ein fær trupulleikar við at tosa.
Um tú sjálv/ur merkir tekin um blóðtøpp í heilanum ella gerst varug/ur við, at ein starvsfelagi, ein í familjuni ella annar kemur út fyri hesum, ring so beinanvegin 112! Ring heldur eina ferð ov nógv enn eina ferð ov lítið!
Ring 112, tá tú verður varug/ur við hesi tekin/eyðkenni:
• Brádligt lamni ella niðursett megi/følisansur í armi ella beini øðrumegin á likaminum
• Brádliga ilt við at finna ella siga orð
• Brádliga hangandi munnviki
Tað er týdningarmikið, at tú ikki ”svevur uppá tað”, um tú merkir hesi tekin/eyðkenni. Hóast tekinini eru horvin aftur ella kanska bert vardu einar tveir minuttir, skalt tú ringja 112!
Nøkur eru í størri vanda enn onnur
Øll kunnu verða rakt av blóðtøppi í heilanum – eisini tey ungu! Men nøkur eru í størri vanda enn onnur. Her snýr tað seg um:
• Fólk sum roykja
• Fólk sum hava diabetes
• Fólk við høgum blóðtrýsti
70% av teimum, sum rakt verða, eru omanfyri 70 ár.
Ert tú heilsustarvsfólk, les faldaran:
Apopleksi- hvør minuttur telur!
Plakat
Plakat at hanga upp - t.d. á tínum arbeiðsplássi.
Trýst á myndina niðanfyri fyri at prenta plakat.


c: text/html

text:
Cecilia Wigant Eysturdal
Cecilia Wigant Eysturdal (fødd 1996) er ein føroyskur svimjari, sum svimur fyri Ægir og Føroyar. Hon hevur sett fleiri føroysk met í svimjing, bæði juniormet og seniormet. Í august 2015 fer hon at luttaka í norðurlandameistarakappingini í havsvimjing, sum verður í Svøríki. Í samband við venjingina til NM kappingina, svam hon frá Syðradali á Kalsoynni til Biskupsstøð í Klaksvík hin 28. mai 2015. Teinurin var á umleið 5 km og tók henni ein tíma og 21 minuttir og 3 sekund.[1] [2]
Innihaldsyvirlit
Lívsleið innan svimjing[rætta | rætta wikitekst]
NM í Open Water 2015[rætta | rætta wikitekst]
- Silvur í 10 km havsvimjing við tíðini 2 tímar 17 minuttir og 37 sekund[3]
- Bronsu í 5 km havsvimjing við tíðini 1:08.10[4]
Reykjavík International Games 2015[rætta | rætta wikitekst]
- Bronsu í 200 m frí við tíðini 2:08.02, hon setti nýtt føroyskt met.[5]
- Nr. 4 í 400 m frí við tíðini 4:30.47, sum var nýtt føroyskt met. Jutta Thomsen átti føroyska metið á 4:31.38, frá stevnu í Esbjerg í 2007.[6]
NM í Open Water 2014[rætta | rætta wikitekst]
Cecilia luttók í Norðurlendsku Meistarastevnuni í Open Water svimjing á Vesijärvi vatninum nær Kangasala í Finnlandi
- Silvur í 10 km open water við tíðini 2 tímar, 21 minuttir og 59 sekund[7]
Nr. 4 í 5 km open water við tíðini 1:08.35 tíma.
Danish Open 2014[rætta | rætta wikitekst]
Cecilia luttók á Danish Open í mars 2014. Leygardagin 29. mars setti hon nýtt føroyskt met á 1500 m frí á langgeil við tíðini 17.51.83, sum var triðskjótasta tíð í innleiðandi riðlunum.[8]
FM/FJM Stevna 2013 í Havn[rætta | rætta wikitekst]
- Gull í 4 x 100 m blandað við tíðini 4:25.43, sum var nýtt føroyskt seniormet. Hinar tríggjar vóru: Birita Debes, Turið S. Christiansen og Astrið Foldarskarð
- Gull í 400 m frí við tíðini 4:26.05, systir hennara Victoria Wigant Eysturdal svam gott eitt sekund spakuligari og vann silvur.
- Gull í 4 x 100 m frí við tíðini 3:55.91, sum var nýtt føroyskt seniormet. Hinar tríggjar vóru: Victoria Wigant Eysturdal, Astrið Foldarskarð og Birita Debes.[9]
- Silvur í 200 m frí við tíðini 2:10.07, lítlasystirin Victoria vann gull við tíðini 2:06.13[10]
NM í Open Water 2012[rætta | rætta wikitekst]
Cecilia luttók í Norðurlendsku Meistarastevnuni í Open Water svimjing á Amager Strandpark í august 2012. Hon vann bronsu í 5 km havsvimjing og kundi havt vunnið bronsu í 10 km havsimjing eisini, um hon ikki varð kolldømd, tá hon misti eina boyu.
- Bronsu í 5 km havsvimjing við tíðini 1:10.42.svimjing.com - Cecilia bronsu á NM í 5 km havsvimjing
Oyggjaleikir 2011[rætta | rætta wikitekst]
Cecilia luttók á Oyggjaleikunum 2011 á Isle of Wight.
- Silvur í 4 x 100 m frí við tíðini 3:56.59
- Silvur í 4 x 100 m blandað við tíðini 4:22.75[11]
Keldur[rætta | rætta wikitekst]
- ↑ nordlysid.fo, Cecilia svam av Syðradali á Biskupsstøð.
- ↑ svimjing.com, Cecilia svomið av Syðradali til Klaksvíkar í dag.
- ↑ nordportal.net - Cecilia fekk silvur við Nordisk Open Water í 10.000 metur
- ↑ svimjing.com
- ↑ svimjing.com - 'Sikken en fest', fyrsta finalukvøld á RIG 2015
- ↑ svimjing.com - Cecilia 4:30.47 og nýtt føroyskt met í 400 frí
- ↑ svimjing.com - Cecilia silvur á NM í Open Water
- ↑ svimjing.com, Cecilia 17:51.83 og føroyskt met í 1500 frí
- ↑ Livetiming.dk Kapping 13, 4X100m Frísvimjing Kvinnu, Finalur, Senior
- ↑ Livetiming.dk Kapping 35, 200m Frísvimjing Kvinnur, Finalur, Senior
- ↑ Natwestiowresults2011.com Swimming - Women's 4 x 100m Medley Relay

robotstxt: allowed

filter: keep


text:
Mánadagin undirskrivaðu Christian F. Andreasen, forseti í Fótbóltssambandi Føroya, og Jóhanna á Bergi, stjóri í Atlantic Airways undir nýggja avtalu, ið hevur við sær, at føroyska flogfelagið verður ein av høvuðssponsorunum hjá A-landsliðnum við monnum.
- Atlantic Airways hevur verið ein góður stuðul hjá føroyska fótbóltslandsliðnum í nógv ár, og tað er tí at fegnast yvir, at flogfelagið ynskir at halda fram. Samstarvið við Atlantic hevur eisini verið gott, øll hesi árini, flogførini hjá Atlantic Airways hava flutt yngru og eldru landsliðini millum Føroyar og útlandið, sigur Christian F. Andreasen, FSF-forseti.
Nýggja sponsoravtalan millum FSF og Atlantsflog er galdandi fyri komandi HM-undankapping, sum byrjar í heyst. Fyrsti dystur verður á heimavølli 6. september, tá ungarar aftur vitja á Tórsvølli. Hini londini í bólkinum eru Portugal, Sveis, Lettland og Andorra.
Eisini í Atlantic Airways eru tey fegin um, at búmerkið hjá flogfelagnum framhaldandi fer at prýða frítíðar- og venjingarbúnarnar hjá A-landsliðnum.
- Tað hevur verið sera stuttligt at fylgt góðu gongdini hjá landsliðnum hesi seinastu árini. Atlantic Airways leggur stóra orku í at marknaðarføra Føroyar sum ferðamál, og góða gongdin hjá føroyska A-landsliðnum seinastu árini er avgjørt við til at marknaðarføra Føroyar úti í heimi, sigur Jóhanna á Bergi, stjóri í Atlantic Airways.


text:
CAMPING FO
Lag: Fra Halifax til Spanien (Sára)
Várið er ei byrja, og hava tit nú hoyrt !
Í vognin øll at stákast, nú skal tað gerast klárt,
koppar, skálir, dýnur, koddar og ein toppmadrass,
og framman stendur fløskan tóm, so tað má keypast gass.
Nógv er at vaska, skimma, turka tað er púra vist,
brostnar eru perur har, ja tríggjar eru minst,
og konan proppar skápini,alt verður yvurfylt,
yvurvekt so verur bót, ja tað er púra vilt.
So skal tann langi listin kekkast, er alt komi við.?
Eplir, turran fisk og spik, provianturin, nei tig !
Borð og stólar, forteltið, tú mást ei gloyma kol,
ein eitt sindur harmaltur, nú mást tú geva tol.
Túrurin skjótt byrja skal, og vognin krøkja á,
øll eru nú so sera spent, vit fara heiman frá,
familja, vinir, kenningar, vit heima eru ei,
og onki nyttar tað at vitja okkum, korta nei.
Á landavegi koyra vit, øll sita nú so tavs.
Og møta einum húsvogni, øll rópa hygg ein KNAUS.
HOBBY, BURSTNER, ADRIA, ein VILK og LMC
Merkini tey eru nógv, og øran gera teg.
komu framm í øllum góðum, vinir heilsa blítt,
tú væl til passar følur teg, ja tað er ikki fritt,
vognin vit so seta av, og alt nú riggast til.
Grannin er tá fúsur har, og hjálpa tær hann vil.
Hetta er so lívið her, vit tíma sera væl,
mangan skínur sólin, og onkuntíð eitt æl,
tú hava má Í huganum, um veður og um vind.
Oftast veðrið tað er gott, og tá er grillin kynd.
Vit eru øll á ferð frá várið, langt-út á heyst,
tó ikki her kann sigast, hvør túrurin var best,
pakkað vit so húsvognin, og alt tað endar her, stravið er at bíða til, vit hittast næstu ferð.
KJ 2010
En af vores gode campister Krissolvur har lavet en campingsang.


text:
Runavíkar Havn í Miami
Dan Klein --- 15.03.2012 - 08:26
Føroyingar eru aftur í ár umboðaðir á stóru cruise-stevnuni í Miami. Umboð frá havnunum í Tórshavn, Klaksvík og Runavík saman við umboðum fyri skipafeløg og túroperatørar komu til Ameriku seinrapartin fríggjadagin. 8 fólk eru í ferðalagnum, og í dag hava tey verið inni í stóru framsýningarhøllini og sett føroyska básin upp.
Týsmorgunin í næstu viku byrjar stevnan og hon heldur fram miku- og hósdagin. Rannvá Troest frá VRG og Tórbjørn Jacobsen, havnameistari, umboða Runavíkar Havn á hesi heimsins størstu cruise-stevnu.


text:
Advokatyrki
Privat viðskiftafólk
Tímataksturin frá kr. 1.600 - kr.1.900 (tá er mvg íroknað), kann tykist høgur, men eigur ikki at halda fólki frá at fáa sær neyðuga løgfrøðiliga ráðgeving, tá tørvur er á hesum, tí skótt kann gerast dýrt at handla uttan ta røttu ráðgevingina. Avtala kann eisini gerast um, at ómakslønin ikki skal gjaldast fyrrenn málið er liðugt, og tað vil siga, tá semja er gjørd við mótpartin ella í samband við rættarmál.
Rættarmál
Tá rættarmál gerst neyðugt, fæst peningurin ofta goldin aðrastaðni frá heilt ella lutvíst:
- Tað almenna rindar um trætan hevur við sær rættarmál (t.e. ókeypis rættarmálsførsla)
- Tryggingin kann koma at rinda, um rættarmál er rímiligt (t.e. í pakkatryggingini)
- Mótparturin hjá tær kann dømast at rinda tín sakarmálskostnað
Ráðgeving í trætum
Ofta snýr seg um ráðgeving í samband við ymisk áhugamál, ofta í samband við fíggjarlig viðurskifti, har annar parturin vil hava hin at gjalda. Úrslitið gerst ofta ein avtala um gjald av eini peningaupphædd:
- Antin fær tú pening frá hinum, og rindar ómakslønina til advokat tín av hesum
- ella tú útvegar tær fígging frá peningastovni fyri at gjalda pening til hin, og útvegar tær samstundis langtíðarfígging til at gjalda ómakslønina til advokat tín.
Advokattænastur annars.
Her snýr seg ikki um fleiri partar í einum máli, og rættiliga lætt er tí frammanundan at siga, hvør kostnaðurin verður. Fast tilboð kann gevast um henda.
Ókeypis fyrsta viðtala um málið og kostnaðin!


text:
Ólavsøkuaftan byrjaði við køldum borði í opnum húsum í Føroya fremsta privata listaskála, honum hjá Amariel Norðoy í Lambagerði 1. Hann hevur málarastovu í kjallaranum, men í restini av húsinum, bæði í neðra og í erva, ja sjálvt á vesinum, er besta savn av føroyskari myndlist, eg havi sæð. Sum til dømis Steffan Danielsen í baksýni omanfyri. Myndin niðanfyri er úr gongini hjá Amariel, og sýnir eftir mínum tykki besta úrval av myndlistini hjá Amariel sjálvum.
So fara vit niðan í almenna skálan, Listaskálan, at skoða ólavsøkuframsýnignina hjá Listafelag Føroya, har Katrin í Gongini tekur ímóti við ársins gula liti.
Kinna Poulsen hevur kuraterað ólavsøkuframsýningina, har 38 listafólk eru við. Her er Kinna avmyndað frammanfyri risastórum málningi hjá Rannvá Kunoy.
Rannvá Kunoy, sum er úr Havn, men býr í London, tosar her við John Dalsgarð. Umframt at halda Sisu í hondini við svørtum neglum, hevur Rannvá trý verk á ólavsøkuframsýningini.
Kinna gevur tjóðskapar- og kærleikspunkarunum, 200, ja tveyhundrað, orðið, tónan, stevið og luftrúmið yvir føroyskari list og mentan í tjúgu minuttir.
Og so er ólavsøkuframsýningin sett við ein levint og gang, sum ikki er hoyrdur í hesum hølum áður. Deiligt. Ikki minst tá eg varnist, at eftir vegginum stendur skrivað við kulørtum postkortum Eg elski teg!
Meðan Sissal Kampmann skrivar á veggin, resiterar dótturin, Lea, og spælir gittar afturvið. Performance/yrking á kartong, 200 krónur, stendur í skránni. Hugvekjandi at fáa veggirnar í Listaskálanum at tosa, rópa, swinga - og nema. Gott, Kinna!
Mær dámdi væl at síggja instalasjónina hjá Sámal Blak, Farvæl, sum er sett á eitt splintrað Havnarborð við fýrkantaðum skriviborðsætlanum fyri framtíðarbýin og innsettum glaskassa við ungum tjóðskaparpari, ið sigur sum heitið: Farvæl.
Silja Eystberg er sett í djúpa papprammu frá Bygma, sum fyrr æt Balslev, á vegginum millum øll postkortini, ið skapa orðini Eg elski teg!
Fólk hugna sær og onkur hevur tørv á eini kønari almannahond at binda slipsaknútin.
So gongur leiðin oman gjøgnum býin at hitta fólk í íslendska konsulátinum hjá Þórði Bjarna Guðjónssyni í Futastovu. Mest hugtikin eri eg altíð av teim niðurlendsku kaklunum frá 1600-talinum í hesum húsum kring Gongina.
Eftir íslendsku vitjanina í Fútastovu ganga vit niðan á Vaglið at hoyra Frelsunarherin. Tað er so deiliga ólavsøkuligt. Frelsunarherurin á Vaglinum í Havn. Framhaldandi góða ólavsøku!


text:
12. januar 2018
Álítismaður fyllir runt - Til lukku við degnum Símun
Fyri okkum ið eru nakað yngri virkar tað sum maðurin altíð hevur verið í umhvørvinum, men hóast hetta tykist hann ungur og er altíð lættur í sinnið.
Maðurin talan er um, er Símun A. Justinussen, havnarmaður, føddur 12 Januar í 1948 og rundar sostatt tey sjeyti árini í dag. Hann er í móðurætt av Askham slagnum og hevur hann eins og nógv av tí slagnum tikist við handverk. Seinasti árini sum húsavørður hjá Tórshavnar Kommunu. Símun er giftur við Irmu, f. Ludvíg og eiga tey tvey børn.
Men aftur til umhvørvið vit kenna hann best frá. Símun er reiðmaður við stóra R og hevur havt við ross at gera frá heilt ungum árum - Sambært hagtølinum hjá Føroya Ríðingarfelag luttók hann fystu ferð í kappríðing á ólavsøku í 1965. Hesturin æt Pegasus og tíðin var 39,7. Kappast var tá á Velbastaðvegnum. Hagtølini vísa eisini at í 1968 vann Símun heystkappríðingina á hestinum Brifort, tíðin var 34,5.
Hetta sigur okkum eisini so nógv, at Símun hevur verið við í stóru broytingartíðini í ríðing, frá tíðini har ross stóðu í lítlum fjósum runt um í havnini. Til stóru nýmótans fjósini, breytir og hallir á økinum í Havnardali.
Rossini eru eisini nógv broytt hesa tíðina, tá vóru mestu rossini norsk ella blandingar av hesum, men nú eru flestu rossini av slagnum Símuni dámar best, íslandsross.
Símun hevur øll árini verið limir í Føroya Ríðingarfelag, men tá nýtt felag var stovnað seinast í 80'inum, sum burturav var fyri tey við íslandsrossum, Føroyskt Íslandsrossfelag, var Símun eisini við har - Hann hevur líka síðani verið millum stóru stuðlanar í báðum feløgunum og hetta man vera eindømið.
Orðatakið sigur at tað ber ikki til at ríða á tveimum rossum samstundis. Men Sìmun hevur øll hesi árini evna at skift millum rossini tá á stóð og hevur hann verið ein sannir fongur fyri bæði feløg.
Hetta eru vit í Føroya Ríðingarfelag sera takksom fyri.
Takk fyri alt Símun A. Justinussen, tú er ein sannir álitismaður
Vegna Føroya Ríðingarfelag
Brandur í Dali
Frámerkir: Føðingardagur
6. januar 2018
5. december 2017
2. december 2017
Jólahald 10/12
Jólahald verður sunnudagin 10. des. kl.14.00
Kakao og bollar
Ponyríðing
Jólamaður vitjar
Lusia gongd við rossum
Jólatræ
Alt ókeypis
Børn ið vilja við til lusiagongd við rossum, møtast
Kakao og bollar
Ponyríðing
Jólamaður vitjar
Lusia gongd við rossum
Jólatræ
Alt ókeypis
Børn ið vilja við til lusiagongd við rossum, møtast
leygardagin 9 des. kl. 15.00 í ríðihølluni hjá
Føroya Ríðingarfelag, har vit royna okkum.
Foreldur eru vælkomin at leiða tey smærri børnini
Foreldur eru vælkomin at leiða tey smærri børnini
Øll eru vælkomin
Nærri kunning á 292040
Nærri kunning á 292040
19. november 2017
Gongulagskapping fyri øll rossasløg
Fyrsta vetrarkappingin hjá reiðfólkunum var leygardagin, í Reiðhøllini hjá Føroya Ríðingarfelag.
Talan var um helst fyrstu gongulagskapping í Føroyum, har øll rossasløg fingu loyvið at luttaka.
Um 25 ross vóru við og hetta vóru fyrireikararnir vøl nøgdir við. Eisini var hugaligt at síggja ymisk rossasløg kappast, sjálvt um tað sjálvsagt í summum førum kann vera ringt at døma.
Kappast var eftir Cup skipani, t.v.s. at tvey og tvey dystaðust í einstøku gonguløgunum, har dómarinir so valdi tann við frægasta gongulagnum at koma víðari, til tað at enda bara var ein vinnari eftir.
Vinnnarir vóru hesir, Fet: Elisabeth Niclasen og Litbrá, Trav: Kristfríð D. Jacobsen og Bonita, Tølt: Óluva á Lofti og Vígdis og Lop: Bertha Maria Nordendal og Krapi.
6. september 2017
Svenning Reinert heiðraður við Gullnálini hjá ÍSF
Á heystkappríðingini hjá Føroya Ríðingarfelag leygardagin, var 81 ára gamli Svenning Reinert heiðraður við gullnálini hjá ÍSF. Tað var forsetin í ÍSF, Elin H. Joensen, ið handaði Svenning Reinert nálina og skreytblað. Brandur í Dali, formaður í Føroya Ríðingarfelag handaði eisini Svenning Reinert gávu frá felagnum og takkaði honum fyri øll árini hann hevur kappast.
Svenning Reinert helt eisini stutta røðu, har hann takkaði eldsálinum í Føroya Ríðingarfelag, fyri at tey hava gjørt tað møguligt at kappast øll hesi árini. Svenning Reinert legði dent á stóra munin frá kappast var á landsvegi á Velbastaðvegnum, til nú har dystast verður á breytini við Marknagil.
Samstundis takkaði Svenning Reinert eisini fyri Gullnálina hjá ÍSF. Svenning Reinert segði at fyri hann, var hetta ein stórur heiður, sum hann var ómetaliga takksamur fyri.
4. september 2017
Svanna tók øll á bóli og vann FM
Hóast tað var ein ávísur spenningur, undan kappingina leygardagin, mundi tey flestu helst vænta, at tað fór at vera fleirfaldi føroyameistarin Fúsi ið fór at standa eftir við FM heitinum.
Fúsi hevði trý stig fleiri enn Svanna úr Havn, hetta merkti at tað ikki var nokk hjá Svannu at vinna, har skuldi vera minst eitt annað ross millum hana og Fúsa.
Svanna og Hans Pauli Poulsen gjørdi eisini sína skyldu, tey vóru í næstseinasta riðlinum og vunnu trygt á Óðin við Sórun Poulsen á baki. Tíðin hjá Svannu var 34,0. Fúsi við Beintu G. Davidsen á baki høvdu tó allar møguleikar, tá tey skulda ríða móti Freyr og Bryndis Hjartardóttir.
Tað gjørdist tó ikki nøkur løtt uppgáva hjá Fúsa, rossini fylgdist fyrstu 250 metrarnar, men frá har av fóru Freyr og Bryndis Hjartardóttir so líðandi undan Fúsa, sum hesar seinast metrarnar, tapti bæði riðil, kapping og FM heitið. Tíðin hjá Freyr var 34,3 og Fúsi fekk 34,5.
Sostatt vann Svanna FM heitið í Tvíspor vaksin 2017. Sama stigatal sum Fúsi, men tá er tað tann sum er fremst á Heystkappríðingini sum vinnur FM
Vinnarir í hinum bólkunum vóru, Skeið Gylling og Regin Johannesen, Trav Fenja og Hallur Hansen, Tvíspor ung, Spirit og Randarsól Heinesen, Tvíspor Vaksin ll flokkur, Tittan og Geir Wardum
Øll úrslit síggjast á leinkju niðanfyri
ÚRSLIT !!
Abonner på: Indlæg (Atom)


text:
Kommunurnar á Facebook
Tað er ikki nógmikið hjá eini kommunu í dag bara at hava eina heimasíðu sum kunningaramboð.
Tað vísa m.a. mongu viðmerkingarnar í hesum døgum frá valevnum, sum vilja virka fyri størri opinleika og gjøgnumskygni í síni kommunu.
Hetta kann loysast uttan stórvegis hóvasták.
Kommunurnar eiga sjálvandi at vera við har, sum borgararnir eru. Og ein stórur partur av borgarunum eru í dag á Facebook.
So hví ikki stovna eina Facebook-vangamynd, eins og kommunurnar í grannalondum okkara langt síðani hava gjørt?
Í Danmark vísa kanningar, at borgararnir við stórum áhuga fylgja dagføringunum hjá sínari kommunu á hesum sosiala miðlinum.
Vilja hoyrast
Hetta verður tikið sum eitt ítøkiligt ynski um at verða tikin við upp á ráð og hoyrdur.
Borgararnir vilja fegnir frætta tíðindi frá síni kommunu.
Ikki neyðturvuliga hvønn dag og alla tíðina.
Men borgarar, ið fylgja síni kommunu á sosialu miðlunum, vísa á henda hátt, at teir fegnir vilja frætta um nýggj átøk frá kommununi.
Og teir vilja fegnir hoyrast og geva sítt íkast til somu átøk.
Sostatt er hetta avgjørt nakað, sum kommunurnar eiga at umhugsa at taka til sín.
Ikki minst tí Facebook gevur møguleika fyri at koma í samband við teir borgararnar, ið kommunan ikki vanliga kemur á tal við: tey ungu.
Meginparturin av teimum ungu millum 18 og 29 ár hevur eina vangamynd á Facebook.
Við øðrum orðum er hetta ein upplagdur møguleiki hjá kommunum at koma í samband við tey, og hetta hevði styrkt um fólkaræðið og møguliga eisini umdømið.
Fleiri fyrimunir
Onkur spyr kanska, hví kommunurnar skulu brúka tíð á sosialu miðlunum.
Hetta krevur fólk, og borgararnir fáa longu sum er ta kunning, teir hava brúk fyri, á heimasíðunum.
Svarið er, sum nevnt omanfyri, at kommunurnar eiga at vera har, sum borgararnir eru.
Og meginparturin av teimum hevur eina vangamynd á Facebook.
Her kann kommunan t.d. fáa íkast frá familjunum til broytingar í svimjihøllini, bussleiðini og sum heild veita borgarunum eina tænastu við betri, skjótari og meiri miðvísari kunning um tað, ið rørir seg.
Kommunan hevur her eisini møguleika at taka broddin av atfinningum, sum ikki slepst undan koma inn í tíð og ótíð, tá borgararnir kenna seg villleiddar í sambandi við t.d. skúlaafturlatingar, byggimál og vegarbeiði.
Styttri avgreiðslutíð
Verður rætt atborið, kann hjáveran á Facebook kanska enntá minka um tíðina, kommunurnar í dag brúka upp á at svara áheitanum frá borgarunum – serliga tann dagin býarbørnini fara at deila og kjakast um tíðindini á sínum egnu síðum.
Økta kunningin og samskiftið kann sostatt vera við at at styrkja tilknýtið hjá borgarunum, sum í dag búgva og rinda skatt í kommununi. Og hvør veit, sum frálíður kann tað kanska eisini slóða fyri tilflytarum og nýggjum fyritøkum.
Er nakað at bíða eftir?


text:
Føroyar eru virkin partur av norðurlendskum samstarvi, bæði sum sjálvstýrandi land og sum partur av ríkisfelagsskapinum við Danmark og Grønland. Norðurlendska samstarvið gevur føroyingum møguleikan at ávirka á høgum stigi og vera partur av skipanum, sum bæði geva mentunarligar og aðrar ágóðar. Men onkrar avmarkingar eru kortini, tí Føroyar ikki eru eitt lýðveldi.
Politiskt sæð ynskja Føroyar at verða javnbjóðis limur í Norðurlendska Ráðharraráðnum, ið er samstarvið millum norðurlendsku stjórnarleiðararnar. Men tað hevði kravt, at Helsingforssáttmálin varð broyttur. Og tí er ikki meiriluti fyri í stóru norðurlondunum. Føroyar kunnu tó leggja uppskot fram fyri Ráðharraráðið, uttan at hava løgliga heimild.
Sum partur av donsku umboðanini hava Føroyar tveir sessir í Norðurlandaráðnum, ið er samstarvið millum fólkavaldu tingini i Noðurlondum. Føroysku umboðini virka á jøvnum føti við hini umboðini í Norðurlandaráðnum; hava atkvøðurætt og skyldur sum hini. Norðurlandaráðið hevur 87 limir.
Samstarvið í Ráðharraráðnum og Norðurlandaráðnum mennist tó alsamt. Í 2007 varð Álandsskjalið samtykt, ið gevur teimum sokallaðu sjálvstýrandi økjunum fleiri javnrættindi. Millum annað kunnu Føroyar nú leiða fundir í ráðharraráðnum og stýra arbeiðinum í ymsum nevndum. Eisini verður samskiftið millum Norðurlandaráðið og smáu londini nú minni afturlatið, og londini kunnu søkja um fullgilduga nevndarumboðan í ymsu stovnunum undir ráðnum.
NORA er nevnd undir Norðurlenska Ráðharraráðnum, ið virkar fyri økissamstarvi í Norðuratlandshavinum. Høvuðsskrivstovan hjá NORA er í Føroyum. Nevndin stuðlar verkætlanum í Føroyum, Íslandi, Grønlandi og Strandanoreg, við menning og vøkstri fyri eyga. NORA hevur góðar møguleikar at seta í verk altjóða samstarv í økinum, sum byggir á norðurlendsk virði og mál. Norðurlendska Ráðharraráðið fíggjar verkætlanirnar saman við teimum fýra samstarvsøkjunum.
Tilknýtið til norðurlendska samstarvið ber ávøkst á nógvum økjum. Føroysk lista- og vísindafólk fáa javnan viðurkenning í norðurlendskum høpi. Hesar prógva, at føroyingar kunnu gera mun í altjóða høpi. Til dømis vann Bogi Hansen, professari, í 2007 norðurlendsku umhvørvisvirðislønina fyri at granska í veðurlagsbroytingum og havstreymi. Og bæði Rói Patursson og William Heinesen hava vunnið norðurlendsku bókmentavirðislønina.
Norðurlandahúsið í Føroyum, sum Norðurlendska Ráðharraráðið bygdi, er kanska tað mest væleydnaða mentanartiltakið í Føroyum yvirhøvur. Endamálið við Norðurlandahúsinum er at fáa norðurlendska mentan til Føroyar og at bera føroyska mentan til onnur norðurlond, umframt at stuðla føroyskari mentan.
Hallo Norðurlond er ein kunningartænasta hjá Norðurlendska Ráðharraráðnum. Hallo Norðurlond skal viðvirka til at fremja flytførið í Norðurlondum. Hetta verður gjørt við at hjálpa privatpersónum við kunning um tað at flyta til annað Norðurland og um tað at lesa ella arbeiða í øðrum Norðurlandi.
Kunningartænastan hevur sæti í Danmark, Finnlandi, Íslandi, Noregi, Svøríki, Álandi og í Føroyum.
Nora, sum hevur skrivstovu í Tórshavn, er karmur um Hallo Norðurlond í Føroyum. Tú finnur felags heimasíðuna hjá Hallo Norðurlond á www.norden.org/da/norden-for-dig
Norðurlandasamstarvið hevur eisini týdning í búsetingar- og skúlamálum. Føroyingar hava atgongd til hægri læristovnar í øllum Norðanlondum og kunnu frítt virka í øðrum norðurlandi.
Nordplus er ein víðfevnd skiftisskipan fyri næmingar og lærarar á øllum stigum í útbúgvingarskipanini. Ætlanin við skipanini er at styrkja norðurlendska-baltiska felagsskapin og samleikan, við støði í søguligu, mentanarligu, og demokratisku felagseyðkennunum hjá londunum. Skúlaflokkar kunnu søkja um Nordplus stuðul til uppihald í øðrum landi.
Nordjobb er skipanin, har ungdómar kunnu búgva og virka í øðrum norðanlandi eitt styttri tíðarskeið.
Annað er Norrøna Felagið í Føroyum, sum er partur av samtakinum fyri norrøn feløg í hinum norðanlondunum. Endamálið hjá teimum øllum er at virka fyri størri norðurlendskum samstarvi um mentan, útbúgving, umhvørvi, vinnulív og miðlar. Arbeiðið verður gjørt í tøttum samstarvið við Norðurlendska Ráðharraráðið og Norðurlandaráðið.
Vestnordenfonden er ein norðurlendskur samstarvsstovnur, sum lænir fyrirtøkum í Føroyum og Grønlandi pening til íløgur. Eisini kunnu íslendingar læna úr grunninum, tá ið talan er um samstarvsverkætlan við føroyska ella grønlendska fyrirtøku. Norðurlendska Ráðharraráðið hevur eftirlit við grunninum fyri limalondini.
Útnorðurráðið er samstarvsnevnd hjá Íslandi, Grønlandi og Føroyum. Ráðið hevur skipaða samstarvsavtalu við Norðurlandaráðið, men er ikki partur av felags norðurlendska samstarvinum. Útnorðurráðið lýsir og ger tilmæli í ymsum viðurskiftum, ið mett verða at hava týdning fyri samstarvið millum londini í útnorði. Harumframt ger ráðið tilmæli í innlendismálum. Demokratia, nevndin fyri javnstøðu í føroyskum politikki, er eitt gott dømi um uppskot frá Útnorðurráðnum, sum verða fylgd lokalt.


text:
Frankaríki framá!
Um Evropa-fjepparan og komandi forsetan í Frankaríki, Emmanuel MacronFyri haldarar
Klumman: Ringt er at venja gamlan hund at sita...
Men so heilt víst eisini børn. Ung sum eldri. Eg dugi ikki at venja tey. Taveidenn, tey akta meg ikki. Nú maðurin hevur verið
Føroyar undirrita samstarvsavtalu um gransking í Arktis
Landsstýrismaðurin í Uttanríkis- og Vinnumálum hevur í gjár 11. mai, saman við hinum uttanríkisráðharrunum í Arktis, luttikið á
Føroysk loysn á St. Helena
Tá nýggjur flogvøllur á St. Helena lat upp í mai mánaði 2016 vísti tað seg skjótt, at hann at kalla var óbrúkiligur vegna turbu


text:
Í feskari grein á heimasíðuni hjá Føroya Fiskimannafelag skrivar nevndarlimurin millum annað, at einasta ódámliga í málinum um lønarviðurskiftini umborð á Norðingi, er framferðin hjá reiðarínum og tess talsmonnum.
Axel Hansen skrivar:
”Advokatar kunnu brúkast til mangt og hvat, og nú hevur Hanus Hansen, reiðari, so sent sín advokat, Óla Jákup Kristoffersen, í býin at agitera fyri reiðaríið í málinum um Norðing.
Advokaturin heldur framferðina hjá Fiskimannafelagnum vera ódámliga, tí felagið hevur gjørt vart við, at Norðingur ikki heldur sáttmálan og tískil heldur ikki lýkur treytirnar fyri at keypa á tilfeingis-uppboðssøluni.”
Axel Hansen heldur áfram:
” Hanus Hansen er næstformaður í Føroya Reiðarafelag, og Óla Jákup Kristoffersen er ein royndur vinnuadvokatur. Teir vita væl, hvussu sáttmálar virka. Og teir vita eisini væl, at tað er at undirgrava sáttmálan, tá teir bara fara uttanum hann og gera avtalu við einstaka manning, sum eisini klárt og greitt fær at vita, at skipið verður selt aftur, um reiðaríið ikki fær sín vilja.
Kortini gera teir júst hetta við beráddum huga. Og tað er tað, sum er ódámligt í hesum málinum.”
Lesið meira HER


text:
Granskarar á Havstovuni hava tríggjar framløgur á ráðstevnuni Gransking í Føroyum, sum Fróðskaparfelag Føroya skipar fyri hósdagin 16. november.
Hósdagin 16. november verður ráðstevnan Gransking í Føroyum hildin í Norðurlandahúsinum. Fróðskaparfelag Føroya skipar fyri ráðstevnuni í samstarvi við granskingarstovnar í Føroyum. Høvuðsætlanin við ráðstevnuni er, at føroyskir granskarar fáa høvi at kunna hvønn annan um sína gransking.
Granskarar á Havstovuni halda tríggjar av fyrilestrunum
- Ian Salter greiðir frá verkætlan síni um at nýta ílegur í sjónum til at kanna vistfrøði í føroyskum sjógvi.
- Sólvá Jacobsen tekur samanum gransking á Landgrunninum, síðan Havstovan varð sett á stovn.
- Inga Kristiansen leggur fram um vistfrøði á opnum havi og møgulig sambond millum umhvørvi, reyðæti og norðhavssild.
Ráðstevnan er ætlað granskarum, men eisini lesandi og tey, sum hava áhuga fyri gransking, kunnu luttaka.


text:
Fyrst vindur og síðani kavi
Veðrið frá DMI
Veðurlagið:
Eitt djúpt lágtryst, 965 hPa, vestan fyri Ísland, flytur seg norðurftir. Tilhoyrandi brúgvaløg við regni vestanfyri Føroyar flyta seg eystureftir, og verða yvir Føroyum í nátt og í morgin.
Eitt nýtt lágtrýst nærkast Íslandi av útsynningi og brúgvaløgini frá tí geva regn og vind um okkara leiðir um vikuskiftið. Í næstu viku fáa vit kaldari veður.
Veðurvánirnar:
Frískur vindur til hvassan vind av suðri og landsynningi, 10 til 15 m/s, í kvøld onkrastaðni upp til skrið, 18 m/s við hørðum hvirlum. Tað verður turt fyri tað mesta og møguleiki fyri sólglottum, men í nátt verður skýggjað og onkrastaðni fer at regna. Hitin fer alt samdøgrið at liggja millum 4 og 8 stig.
Veðrið leygardagin:
Frískur vindur til hvassan vind av suðri og landsynningi, 10 til 15 m/s, sum seinnapartin minkar og í annaðkvøld verður andøvsgul til strúk í vind, 8 til 13 m/s. Tað verður skýggjað og regn fyri tað mesta.
Sunnunáttina veksur vindurin til skrið av suðri, 15 til 20 m/s, við hørðum hvirlum. Tað klárnar nakað og verður eitt skifti turt. Hitin fer alt samdøgrið at liggja millum 4 og 8 stig.
Veðrið sunnudagin:
Hvassur vindur til skrið av suðri, 15 til 22 m/s, við hvirlum av stormstyrki, 27 m/s, men vindurin minkar til frískan vind til hvassan vind, 10 til 15 m/s. Tað verður skýggjað og regn. Seinni verður ælaveður. Hitin um dagin verður millum 4 og 7 stig, um náttina millum frostmarkið og 4 stig.
Veðrið mánadagin:
Frískur vindur til hvassan vind av útsynningi, 10 til 15 m/s, sum um náttina snarar í vestan og minkar nakað. Tað verður skiftandi skýloft og vetrarlig æl, sum frá líður mest kavi. Hitin um dagin fer at liggja millum 2 og 5 stig, um náttina verður kaldari - millum 2 kuldastig og 2 hitastig.
Og veðrið týsdagin:
Gul til frískan vind av vestri, 5 til 10 m/s, sum minar niður til lot til andøvsgul av útnyrðingi og norði, 2 til 7 m/s. Tað verður skiftandi skýloft og einstøk kavaæl. Tað verður kalt - millum 1 kuldastig og 3 hitastig. Mikunáttina verður millum 5 kuldastig og 2 hitastig. Onkrastaðni kann verða uppaftur kaldari.
Og mikudagin verður eisini gott veður:
Lot til andøvsgul av útnyrðingi, 2 til 7 m/s. Skiftandi skýloft og einstøk kavaæl. Tað verður millum 2 kuldastig og 3 hitastig um dagin, um náttina millum 5 kuldastig og 2 hitastig, og onkrastaðni kann verða uppaftur kaldari.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Eins og tað er við plast vindeygunum frá Vind, so eru plast úthurðarnar nakað heilt serligt. Bæði tá tað kemur til isolering, umhvørvi,
viðlíkahald, funktionalitet og sniðgeving. Úthurðarnar passa til so at siga øll hús - um talan so er um nýggj hús ella um eldri hús.
Úthurðarnar eru heilt serstakar tá tað kemur til isolering.
Við støðið í teimum herdu krøvunum innan úthurðar og tess isoleringsevnum eru plast úthurðarnar hjá Vind tann besta loysnin tá tað kemur til nýbygging, ella til umbygging av eldri sethúsum ella vinnubygningum.
Tann serligi uppbygnaðurin av karmum og rammum hevur heili 5 kømur við stillstandandi luft. Hetta gevur eina sera høga isolering við einum U-virðið á karm og rammu á hægst 1,3.
Við sínum lágorku rútum uppfylla vindeyguni øll minstukrøv frá BR10. Vindeyguni eru framleidd og sniðgivin við atliti til framíðar umhvørviskrøv.
Vindeyguni vera framleidd úr einum av sterkastu og mest haldbaru plasttilfarinum á marknaðinum – uPVC. Hetta plasttilfari verður endurnýtt, og tískil umhvørvisvinarligt.
Vindeyguni eru DVC góðkend, umframt at tey eisini eru DVV- og CE merkt.
Tú hevur møguleika at velja millum hesar 10 standardfarvurnar.
Øll vindeygu frá Vind vera veitt við lágorkurútum við hitakanti. Hetta tryggjar eitt minimalt tap av hita.
Til allar okkara vørur ber til at keypa rútar við ymiskum funktiónum. Hetta verður framt umvegis serbílegging.
Prýðisglas, eisini kalla ráglas, er sjónligt glas við einum mynstri í á yvirflatuni. Prýðisglas kann nýtast til praktisk endamál – s.s inn til vesi ella til úthurð. Eisini kann glasið nýtast sum prýðið, m.a kann tað geva eina flotta effekt á m.a úthurðina.
Trygdarglas er glas ið minkar munandi um vandan fyri innbroti. Við trygdarglasi verður munur gjørdur á tveimum høvuðssløgum: Herða glas og laminera glas.
Herða glas: Herða glas kann í nógvum førum geva eina góða trygd móti glasniðurfallið, trýstbelastningum og harðari viðferð. Herða glas er tó ikki besta loysn móti innbroti, tá tá fólk ið vita hvussu tað skal viðfarast møguliga kunnu sleppa gjøgnum sikringar og fremja herverk ella innbrot.
Laminera glas: Laminera glas hevur mangar brúksfunktiónir. Serliga funktiónin er at forða fyri ella seinka óbodnum gestum at troðka seg ígjøgnum. Tað lamineraða trygdarglasið verður framleitt við at tvey ella fleiri løg av glasið vera løgd saman við plastiskari plastfolio. Hesin pakkin verður hareftir hitaður somikið nógv upp, soleiðis at folian kann heftast á glasið.
Funktiónin hjá vindeyganum skal vera at sleppa dagsljósið inn og samstundis skapa tað best møguliga inniklima við tí lægsta orkuforbrúkinum. Sólavvísandi glas noyðist ikki at vera farva. Serliga tá talan er um stór vindeyga partíir kan talan vera um at royna at lukka nakað av sólstrálunum úti, í og við at tað skjótt kann gerast sera heitt inni.
Við 70/40 standard sólavvísandi rútinum frá Vind verða 70% av ljósinum loyvt inn, men samstundis verður ávirkanin á hitan einans 40%.
Við ljóðdoyvandi rútum ber til at minka um larmin innandura. Í Føroyum búgva vit ofta tætt við veg, havnir og onnur stóð, har tað stendst nakað av larmi frá. Við ljóðdoyvandi rútum frá Vind kann sleppast undan hesi høvuðpínu. Ljóðdoyvandi eginleikin hjá vindeygum kann betrast við at broyta glasi og/ella økju um frástøðuna millum glaslagini. Tá man økir um tjúkdina á glasinum gerst rúturin tyngri, og ljóðbylgjurnar kunnu ikki seta somu svingningar eins lætt.


text:
Heilsufrøðiliga starvssstova hevur kannað føroyska alilaksin, tí tað er álagt Føroyum við veterineravtaluni frá 2011 við ES. Við hesum er álagt Føroyum at kanna eftir, um tøkufiskur inniheldur heilivágsleivdir, og at alifiskur undir framleiðsluni ikki verður viðgjørdur eftir ólógligum evnum. Onnur fremmand evni í alifiski skulu verða undir einum ávísum markvirði.
Yvirvøkan hjá Heilsufrøðiligu starvsstovuni av føroyskum alifiski hevur ikki ávíst nakrar leivdir av heilivági ella onnur ólóglig evni í árinum frá 2001 - 2015. Sýni kannað fyri tungmetal vístu lág virði fyri kyksilvur, kadmium og blýggj.
Nøgdin av lívrunnum evnum, so sum PCB og dioksin, var eisini lágt í øllum sýnum. Viðvíkjandi leivdum av antibiotika í livur og vødda, so vóru øll sýni negativ. Samlaða tali av sýnum í 2015 vóru 576. Ætlandi vera umleið 600 sýnir tikin í ár.


text:
Fyrst av øllum so haldi eg, at landsstýriskvinnan eigur rós uppiborið fyri at koma til so greiðar niðurstøður sum hesar, hon ger í frágreiðingini til hetta aðalorðaskifti um Menningarætlanina fyri sjúkrahúsverkið. Niðurstøður sum sjúkrahúsverkið so hart hevur havt tørv á. Niðurstøður, hon ger, vælvitandi um, at tær ikki glíða líka væl,niður hjá øllum.
At hon megnar at raðfesta tað, sum tænir landinum best og ikki bara lokalt, er besta prógv um, at hon er kvalifiserað at sita í stólinum sum landsstýriskvinna fyri alt landið. Mín uppliving er, at fleiri undan henni, hava tosað uttanum og skumpað avgerð og ábyrgd undan sær.
Sjúkrahúsini hava verið eitt høvuðsevni í føroyskum politikki í nógv ár, tó uttan at kjakið neydturviliga hevur verið serliga gott fyri sjúkrahúsini, loyvi eg mær at halda.
Yvirskipað hava sjúkrahúsini kanska gagnað politikarum sum valagn í teirra politisku karrierum, meiri enn politikarar hava gagnað sjúkrahúsunum sum ábyrgdarhavarar.
Hetta sama politiska stríði hevur ikki, sum álitið um menningarætlanina eisini vísir á, verið til frama fyri samstarvið ímillum tey 3 sjúkrahúsini. Eitt samstarv, sum vit eru samd um, er neyðugt, óansæð hvat vit halda um leiðslubygnað.
Eg eri púra samd við landsstýriskvinnuni um, at sjúkrahúsverkið er ein av grundarsteinunum í okkara vælferðarsamfelagi. Og spyrt tú meg, so er tað ein av teimum mest týðandi. Tí er tað eisini so ómetaliga týdningarmikið, at vit sum politikarar taka á okkum ta ábyrgd, vit hava og gera okkara fyri, at sjúkrahúsverkið fær best møguligu karmar at virka undir.
Eg vóni, at ein av avleiðingunum av teimum niðurstøðunum, landsstýriskvinnan er komin til, verður, at vit fara at hugsavna okkum um veruligu avbjóðingarnar í sjúkrahúsverkinum.
Sjálv eri eg sannførd um, at eitt føroyskt sjúkrahúsverk sum ein organisatión er ein fortreyt fyri, at vit fáa loyst tær avbjóðingarnar á nøktandi hátt.
Tað hevur verið tosað og kjakast nógv um arbeiðssetningin hjá stóra arbeiðsbólkinum, sum hevur gjørt álitið; at leiðslubygnaðurin ikki var partur av uppgávuni. Men lesur tú álitið, framgongur tað púra greitt, at manglandi samskipan og samstarv ímillum sjúkrahúsini, er ein av, um ikki høvuðsavbjóðingin. At útihýsa spurninginum um sjúkrahúsbygnað hevði verið at tosa uttanum.
Sum nú er, hava vit eitt Landssjúkrahús sum stórt sæð einsamalt hevur ábyrgdina av at servicera øllum landinum og so hava vit tvey lokalsjúkrahús, sum fyrst og fremst loysa tað lokalu uppgávuna umframt, at tey veita nakrar tænastum, sum allir føroyingar hava gleði av. Og tað hava tey gjørt gott, er mín fatan.
Men samtíðis eri eg sannførd um, at Landssjúkrahúsið hevur liðið mest undir, at føroyska sjúkrahúsverkið ikki er nóg væl samskipað. Her hugsi eg serliga um arbeiðstrýstið og høga belegningsprosentið, sum hevur merkt bæði sjúklingar og starvsfólk. At starvsfólkið, hóast stóra trýstið, hava megnað uppgávuna við góðum sjúklinganøgdsemi, kunnu vit bara fegnast um. At vit nú flyta nakrar uppgávur frá Landssjúkrahúsinum til Klaksvíkar og til Suðuroyar kann bara vera ein win-win støða; Landssjúkrahúsið verður avlastað, meðan tey minni sjúkrahúsini, sum annars hava óttast niðurlaging, fáa fleiri uppgávur.
Tað er neyðugt at raðfesta, eisini í heilsuverkinum. Tað er okkara uppgáva og yvirskipaða ábyrgd sum politikkarar at raðfesta, hvat fíggjarorkan skal brúkast til. Var fíggjarorkan óendalig, so var okkara leiklutur sera avmarkaður í heilsuverkinum.
Við hesi loysnini fáa vit eitt leiðslulag aftrat og við at varðveita tilbúgvingina á Klaksvíkar sjúkrahúsi, hava vit í ávísan mun framhaldandi dupultfunktiónir, hvørs týdning, tað eru deildar meiningar um. Tað kostar pengar. Tí mugu vit eisini tryggja okkum, at loysnin livir upp til sítt endamál. Sjálv haldi eg, at Landsstýriskvinnan er rættiliga greið í síni frágreiðing. At nýggja ovasta leiðslan skal tryggja, at sjúkrahúsverkið skal virka sum ein organisatión.
At ovasta leiðslan skal samstarva við lokalu leiðslurnar merkir ikki, at tað stríði um lokal áhugamál, sum hevur verið í politisku skipanini nú skal flytast niður til sjúkrahúsleiðslurnar. Tað kunnu vit ikki bjóða okkara skattgjaldarum og als ikki sjúklingum og starvsfólkið í sjúkrahúsverkinum.
So tað má vera púra greitt, at vit við hesi loysnini røkka tí máli, vit hava sett okkum. At hetta ikki bara eru vøkur orð, sum glíða væl niður og sum fyrigykla eina loysn. Eg haldi eisini, at vit skulu vera opin og erlig um, at hetta er tað sum skal til, fyri at vit politiskt koma á mál.
Mær vitandi er ongin í politisku skipanini, sum ikki tekur undir við, at vit framhaldandi skulu hava virksemi á øllum 3 sjúkrahúsunum. Okkum tørvar hvørja einastu song og hvørja einastu hond. At skipa sjúkrahúsverkið sum eina eind, gevur møguleika fyri at gagnnýta ressoursurnar betur.
Eg havi sagt tað fyrr, og eg sigi tað aftur, at við teimum avbjóðingum vit, og sum útjaðarar sum heild hava, so meti eg, at tað at varðveita Klaksvíkar sjúkrahús sum eitt isolerað lokalt sjúkrahús, fer at verða tryggasti vegur at niðurlaga tað.
Eg eri sannførd um, at tað framtíðartryggjar Klaksvíkar sjúkrahús, at tað nú í nógv størri mun fer at loysa uppgávur, sum koma øllum føroyingum til góða og ikki bara norðoyingar.
Nú eri eg sjálv úr Havnini, og havi í mong ár starvast á Landssjúkrahúsinum, men tað ger meg ikki blindan fyri tí týdningi, Klaksvíkar sjúkrahús hevur fyri norðoyingar. Fyrst og fremst við atliti til upplivdu trygdina hjá norðoyingum, men eisini sum arbeiðspláss. Og ikki minst sum ein stovnur, sum hevur verið við til at mynda samleikan hjá norðoyingum. Tað skulu vit hava virðing fyri og ikki undirmeta.
So skulu vit eisini minnast til, at føroyskir sjúklingar koma altíð at ferðast, eg minnist ikki neyva talið ,men eg meini at vit flyta ml 100 og 200 sjúklingar og avvarðandi til DK til kanningar og viðgerðir um mánaðin. Sjávandi kunnu sjúklingar eisini viðgerast ymsastaðni í Føroyum.
Sum kvinna ímyndi eg mær eisini, at í einum býi sum Klaksvík, sum er ein fiskivinnubýur, hevur tað týdning at hava arbeiðspláss til vælútbúnar kvinnur. At tað hevur týdning fyri trivnaðin og at familjur velja at búseta seg í Klaksvík.
Nú geri eg meiri burturúr Klaksvíkar sjúkrahúsið í mun til Suðuroyar sjúkrahús, men tað kemst av at Suðuroyar sjúkrahús hevur eina serstøðu sum útjaðarasjúkrahús.
Eg havi ikki so sterkar meiningar um, júst hvat virksemi verður á hvørjum sjúkrahúsi. Tað dugir fakkunnleikin betur at meta um, men eg trúgvi at tað er neyðugt at vera ítøkiligur og tað er landsstýriskvinnan so eisini í síni frágreiðing. Eisini um hvat vit kunnu vænta kann gerast í Føroyum og hvat ikki. Samtíðis vita vit, at menningin gongur skjótt og tað merkir, at vit í framtíðini helst hava møguleikar at skipa virksemi øðrvísi enn tilmælini her leggja upp til.
Nú snýr hetta seg fyrst og fremst um sjúkrahúsverkið og ikki heilsuverkið sum heild. Men virksemi á sjúkrahúsunum er sera nógv tengd at hvussu kommunulæknaskipanin virkar. Tað er kommunulæknin, sum í fyrstu syftu og í fyrsta liðið tekur avgerðir um, hvat og hvør skal vísast víðari til kanning ella viðgerð á sjúkrahúsunum. Tí er tað alt avgerandi, at vit hava eina skipan har góðir kommunulæknar trívast og hava hug at vera. Kommunulæknin er uppá ein máta duravørður á sjúkrahúsinum, sum skal syrgja fyri at tey sum hava brúk fyri tí, koma víðari sum skjótast, og sjálvur taka sær av teimum, sum ikki hava tørv á sjúkrahústænastum. Fortreytin er, at vit hava kommunulæknar sum kenna sínar sjúklingar og vita hvussu føroyska heilsuverkið virkar. Ikki tí, vit skulu vera ómetaliga takksom fyri, at tað finnast læknar sum í styttri tíðarskeið røkja hesa sera týdningarmiklu tænastu, tað veri seg útlendingar ella pensjóneraðir føroyskir læknar. Men hetta er ikki ein varandi loysn. Vit hava her eina uppgávu sum politikkarar, at skapa karmar fyri at kommunulæknar støðast í sínum størvum. Tí eri eg sera fegin um, at Landsstýriskvinnan eisini tekur ta avbjóðingina í álvara. Og her eru nøkur ítøkilig boð um, hvat vit kunnu gera
Fyri okkum í Framsókn er hetta eitt stórt mál. Vit hava verið púra greið og púra samd innanhýsis um, at vit skulu hava eitt føroyskt sjúkrahúsverk. Og onkur vil kanska vera við, at tað er lætt hjá okkum, havandi í huga, at vit lutfalsliga eru so væl umboðaði í miðstaðarøkinum. Men tá vit hyggja at øðrum landsdekkandi stovnum, so síggja vit ikki, at tað hevur neiliga ávirkan á økið uttanfyru miðstaðarøkið. Tvørturímóti. Taka vit Almennaverkið, so síggja vit at viðv. bústøðum til tey við serligum tørvi, so er støðan serliga hættislig her í Suðurstreymoy.
Vit eru við hesum álitinum ikki komin á mál, men hetta er ein varði á vegnum. Megna vit hetta stigið, at standa saman um okkara felags sjúkrahúsverk, so fer leiðin víðari eisini at verða lættari.


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Author Archives: hestoy
Rókur í Jákupsstovu nýggjur næstformaður í Svimjisambandinum
Á eykaaðalfundi í Svimjisambandinum leygardagin 29. august varð Rókur í Jákupsstovu, av Toftum, valdur til næstformann í Svimjisambandinum.
Nýggj kalendaraskipan
Í samband við kalendarin fyri svimjiárið 2009/2010 hevur Svimjisambandið lagt kalendarin inn í Google-kalendarin. Hetta merkir, at kalendarin á hesari síðu altíð er dagførdur, eins og avmarking ikki er á hvussu langt fram kappingar kunnu leggjast inn. Kalendarin liggur undir … Continue reading
Eykaaðalfundur 29. august kl. 12.00
Eykaaðalfundur verður í Svimjisambandinum leygardagin 29. august 2009 kl. 12.00 í ÍSF-húsinum sambært avgerð frá aðalfundinum 23. mai 2009. Skrá: – val av orðstýrara – viðgerð av uppskoti til reglugerð um sponsorviðurskifti – val av næstformanni – val av dómsnevnd
Oyggjaleikalandsliðið vant í Havn
Fríggjakvøldið og leygardagin vandi oyggjaleikalandsliðið í Havn. Hetta er fyrstu ferð at hópurin er samlaður síðani úttøkustevnurnar í vár.
Stendur prísurin á Oyggjaleikum mát í mun til ítróttaliga støðið
Aðalfundur í Svimjisamband Føroya 23. mai 2009 Leygardagin var aðalfundur í Svimjisamband Føroya hildin í ÍSF-húsinum. Føroysku svimjifeløgini hittust, at viðgera farna tíðarskeðið. Í niðurløguni av frágreiðingi segði formaðurin, Jon Hestoy, soleiðis um Oyggjaleikir og kostnaðin: “Tað er ein stórur … Continue reading
Stórsligið FM við framúr úrslitum
Øll segl vóru sett tá Svimjisambandið um vikuskifiti skipaði fyri 36-indi Føroyameistarastevnuni og 1. Juniormeistarastevnuna. Í einari fullskryddari svimjihøll í Havn kempaðu 83 svimjara úr seks feløgum um heiðursmerki í 42 kappingum. Eftir nýggja bólkabýtinum, ið kom i gildi 1. … Continue reading


text:
Virðislønir handaðar.
Sýnarar frá Búnaðarstovuni hava verið úti um landið og sýnað tey lombini og veðrarnar, sum fingu bestur virðislønirnar á teimum lokalu seyðasýningunum.
Fríggjakvøldið 23. november 2012 kl. 1900 verður alment tiltak á Búnaðarstovuni, har ymiskt um seyð er á skránni.
Avgerin og handan av virisl°num
Sřnarar frß B˙naarstovuni hava veri ˙ti um landi og sřna tey lombini og teir verarnar, sum fingu bestu virisl°nirnar ß teimum lokalu seyasřningunum. Teir hava tiki videofilmar av °llum hesum seyum.
FrÝggjakv°ldi 23. november 2012 kl 19 verur alment tiltak ß B˙naarstovuni, har ymiskt um sey er ß skrßnni, og har videofilmarnir vera vÝstir, mean greitt verur frß um sřningarnar. Til seinast verur kunngj°rt, hv°rji lomb og verar eru vakrast, og steyp vera latin vinnarunum.
ěll eru vŠlkomin, og B˙naarstovan bjˇar kaffimunn.
Skrßin
Kl 1900 VŠlkomin
Kl 1915 Um skinnamˇtt°ku og viger av skinnum
Kl 1930 VŠlskaptur seyur. Lars Mohr Nielsen. djˇralŠkni greiir frß
Kl 2000 Kjˇsing av vakrasta lambi, vakrasta veturgamla veri og vakrasta eldri veri. Aftanß vera virisl°nir latnar.


text:
Øðrvísi venjing á Tórsbreyt
ÍSB bjóðar ítróttafólki, ið íðka frælsan ítrótt til ein heldur øðrvísi venjingartíma. Venjinging fer fram á Tórsbreyt sunnudagin 23. oktobur frá 14.00 til uml kl 16.00.
René er í Føroyum í samband við 30 ára hátíðarhald hjá MBF, sum verður í Norðurlandahúsinum mánadagin 24. oktobur. Hann fer at halda fyrilestur um evnið, ið snýr seg um at taka ábyrgd av egnum lívi hóast lívsleiðin gongur aðrar leiðir enn væntað. Tiltakið er frá kl 13.00 til kl 17.00.
Vit fegnast um at René eisini hevur sett tíð av til venjing, og vónandi taka tit væl undir við tiltakinum.
Vinarliga boða frá luttøku á tlf 21 79 75 ella isb@isb.fo innan fríggjadagin 21. oktobur.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Stjórnin: Grundlóg og Helsingforsavtala forða føroyskum limaskapi í Norðurlandaráðnum
politikkur27-03-2017 - 13:46 - Jóanis Nielsen
Tað er meira upplagt at arbeiða fyri at geva Føroyum eina meira eyðsýnda og sjálvstøðuga støðu í Norðurlendska Ráðharraráðnum, sigur danska stjórnin. – Stjórnin hevur lovað at arbeiða fyri hesum, og tað ætli eg mær sjálvsagt at fylgja við í, sigur Sjúrður Skaale.
Føroyska umsóknin um sjálvstøðugan limaskap í Norðurlandaráðnum og Norðurlendska Ráðharraráðnum varð viðgjørd í november í fjør. Umsóknin varð í fyrstu syftu ikki gingin á møti. Orsøkin var, at viðurskiftini millum Føroyar og Danmark í mun til Ríkisfelagsskapin og grundlógini máttu avklárast fyrst.
Sjúrður Skaale, fólkatingslimur fyri Javnaðarflokkin, hevur sóknast eftir hesari avkláring og spurdi tí donsku stjórnina eftir henni í farnu viku. Karen Ellemann, danski ráðharrin fyri norðurlendskum samstarvi, hevur nú svarað spurninginum.
- Stjórnin stuðlar føroysku ynskinum um eina sterkari støðu fyri Føroyar í norðurlendska samstarvinum. Hetta má tó eisini gerast innan fyri grundlógarinnar karmar, ið ikki loyvir Føroyum at gerast sáttmálapartur í galdandi Helsingforsavtaluni, meðan Danmark framvegis er limur. Ríkið kann bert hava eina atkvøðu, og Føroyar kunnu ikki virka sum sjálvstøðu partur í mun til Danmark, sigur Karen Ellemann í svari sínum.
Stjórnin heldur tí, at tað er meira upplagt at arbeiða fyri at geva Føroyum eina meira eyðsýnda og sjálvstøðuga støðu í Norðurlendska Ráðharraráðnum. Stjórnin hevur í einum øðrum svari til Sjúrð Skaale upplýst, at hetta arbeiðið er byrjað.
– Stjórnin hevur lovað at arbeiða fyri hesum, og tað ætli eg mær sjálvsagt at fylgja við í, sigur Sjúrður Skaale, sum eisini ætlar sær at halda fram við arbeiðnum at mýkja donsku fatanina av møguleikunum hjá Føroyum í altjóða høpi.
- Uttan mun til, hvør almenna støðan hjá donsku stjórnini er, so eru søguliga fleiri sigandi dømi um, at grundlógin ikki er ein forðing, tá ið konkret mál krevja eina politiska loysn. Hetta ætli mær framhaldandi at nýta øll hóskandi høvi at vísa á, sigur Sjúrður Skaale.


text:
Tann 28. oktober verður konsert á Reinsarínum við hollendska bólkinumFocus. Tá bólkurin var í Føroyum og spældi í Norðurlandahúsinum fyrraárið, brúktu tónleikararnir nakrar av fríløtunum á Reinsarínum. Teir vórðu so bergtiknir av spælistaðnum, at teir vildu sleppa at spæla har. Nú fáa teir so møguleikan. Focus hevur sín uppruna fyrst í 70-árunum, tá progressivi rokkurin fór sína sigursgongd runt knøttin. Stór-jodlarin, urguleikarin og floytuleikarin, Thijs van Leer, saman við gittarsnillinginum, Jan Akkerman, vóru ímyndin av bólkinum. Plátur sum" Moving Waves", "Focus 3" og "Hamburger Concerto" eru millum kendu verkini hjá Focus.
Nógv munnu eisini minnast hittini "Hokus Pokus", "House of the King" og "Sylvia", ið regluliga ljómaðu í kjallara- og á loftskømurum hjá tannáringum hesa tíðina. Í 2002 kom Focus afturíaftur við plátuni "Focus 8". Thjis van Leer stendur á odda fyri endurreista Focus, saman við upprunaliga trummuspælaranum, Pierra van Linden. Í 2006 kom Focus aftur við eini útgávu. Ein pláta, ið hevur vunnið sær pláss í hjørtunum á gomlu trúføstu fjepparunum. Sjálvur sigur Thijs van Leer um tónleikin hjá Focus:
- Tónleikurin hjá okkum er ein evolution, ikki revolutión.


text:
"Sum lítið oyggjaland eru Føroyar vælegnaðar til fundir millum ríkisleiðarar við serligum atliti at trygd og tilbúgving. Samstundis eru Føroyar millum heimsins vakrastu og mest sjáldsomu náttúruperlur, sum kunnu geva ríkisleiðarum stórfingna uppliving, samstundis sum hetta eisini kann seta Føroyar á heimskortið".
Soleiðis skriva Jenis av Rana og Bill Justinussen vegna Miðflokkin í almennum skrivi, har teir heita á løgmann um at bjóða Donald Trump og Vladimir Putin til Føroya at fundast.
Áheitanin frá Miðflokkinum ljóðar soleiðis:
"Í sambandi við at komandi amerikanski forsetin Donald Trump alment hevur boðað frá, at hann sum eitt tað fyrsta ætlar at møta russiska forsetanum Vladimir Putin, og at hann møguliga ynskir at halda fundin í Íslandi, mælir Miðflokkurin løgmanni til at bjóða teimum til Føroya at fundast. Føroyar er eitt av fáum samfeløgum í heiminum, sum hava frið við bæði stórveldini. Landafrøðisliga støða Føroya talar eisini fyri møguleikanum".


text:
Í næstu viku savnast túsundavís av fólki í Havn at halda ólavsøku. Okkara føroyski samleiki verður undirstrikaður og øll politisk trætumál løgd til viks – eina løtu í hvussu er. Her savnast teir væl etableraðu samfelagsborgararnir og tey, sum hava minni at gera gott við, lið um lið. Nógv í føroyskum klæðum og annars pyntaði, so eingin munur sæst á høgum og lágum. Politikarar í høgum sessum og vinnulívsfólk hava einki at óttast – tey eru bara føroyingar, sum øll onnur.
Hetta er ein serstøða fyri okkum, og óhugsandi í flestu av okkara grannalondum, eisini tey sum vit vanliga samanbera okkum við – og tað skulu vit fegnast um meira nú enn nakrantíð áður, tí tað er eingn sjálvfylgja. Heimurin ridlar og ófrættakend tíðindi verða borin dag og dagliga um yvirgang, dráp á sivil sum løgreglufólk, samstundis sum tónin gerst alt harðari og oysir bensin á eitt longu politiskt og átrúnaðarligt tendrað bál. Tað hendir í Evropa og tað hendir i USA, samstundis sum alt fleiri harðrendir bólkar birta ófrið í veikum londum kring okkum. Tað tykist ofta sum at vælútbúnir valdsgreðingar villleiða tey, sum antin eru illa útbúgvin ella sosialt lægst á rangstiganum, og sum skulu hava onkran at skylda upp á. Har frá er tað ikki so langt til víðgongdar gerðir.
Okkara oyggjar eru ikki raktar enn, men føroyingar aðrastaðni kunnu rakast líka lætt sum onnur. Víst skulu vit vera á varðhaldi, men tað nyttar lítið bara at venda blinda eygað til og bara at byrgja okkum inni. Vit mugu taka ábyrgd so nógv vit megna og læra av mistøkum hjá øðrum. Vit skulu vera klár, upplýst, og vísa menniskjum í neyð næstrakærleika. Ikki blint og bláygt, men við umhugsni, tí tá alt kemur til alt eru vit bara menniskju øll somul, kristin, jødar, buddistar, muslimar ella hvat tað skal vera.
Ólavsøkan skal minna okkum á kristningina av Føroyum og ikki á sjálvsøkni, sum stendur í skerandi andsøgn til gleðiboðskapin. Hetta útihýsir ikki at hjálpa okkara egnu, meira enn vit gera í dag, men er bara eitt sjálvsagt forleingilsi av okkara mentan og hugsunarhátti, sum vit eru so errin av.
Góða ólavsøku.


text:
Yvirskipað krøv til útbúgving/starv á Sjúkraflutningstænastuni
Yvirskipið fysisk krøv
Utbúgving sum atstøðingur NIVO 1
Útbúgvingin fevnir um skúlagongd og starvsvenjing og tekur samanlagt 31 mánaðir, og fer fram í Føroyum. Starvsvenjingin fer fram á Landssjúkrahúsinum og á teimum statiónum, ið Sjúkraflutningstænastan varar av, t.v.s. Eysturoy, Vágar og Tórshavn.
Útbúgving sum viðgeri NIVO 2
Fyri at kunna byrja uppá útbúgving sum viðgeri, skal ein vera útbúgvin atstøðingur, skal hava staðið PHTLS skeið (Prehospital Trauma Life Support), og harumframt skal ein hava arbeitt sum atstøðingur í 18 mánaðir eftir at verða liðugur sum atstøðingur.
Útbúgvingin sum viðgeri er skipa soleiðis
Fjarlestur 8 vikur har næmingurin hevur sín egna lestravegleiðara
3 modulir á eina viku har næmingurin er í skúla
Hospitalspraktikk 1 vika
Ambulansapraktikk 1 vika
Fyri at kunna virka sum viðgeri skal viðkomandi upp til skrivliga, munnliga og praktiska próvtøku.
Praktisk roynd í starvstíðini
Sjúkraflutningstænastan krevur, at tann, ið settur verður, skal upp til eina praktiska roynd í lívbjargandi arbeiði eina ferð um árið fyri at tryggja, at tænastan livir upp til eitt dygdargott arbeiði. Sjálv útbúgvingin fer fram í samstarvi við danskar mynduleikar og eftir donskum normum.
Hvussu ofta tekur Sjúkraflutningstænastan nýggj fólk í starv/útbúgving?
Eftir tørvi.
Er royndartíð?
Royndartíðin er 6. mánaðir.


text:
Ný- og umbygging á Landssjúkrahúsinum
Skipan av arbeiðinum við H-bygninginum og øðrum verkætlanum og samstarvið við Landsverk.
Landsverk ráðgevur Landssjúkrahúsinum (LS) og Heilsumálaráðnum í sambandi við ný- og umbyggingar av landsins ognum, umframt viðlíkahald. Formliga virkar Landsverk sum byggiharri fyri verkætlanunum og hevur Landsverk eisini ræðisrættin yvir íløgujáttanini. Alt virksemi verður gjørt í samstarvi við Bygginevndina á LS.
Í sambandi við størri umbyggingar og nýbyggingar eru stigini sum Landsverk ráðgevur um vanliga:
Innleiðandi ráðgeving
Ráðgeving viðv. Byggiskrá
Skitsuprojekt
Forprojekt
Høvuðsprojekt (detailprojekt)
Eftirlit við byggiarbeiðinum
Bjóðar arbeiðini út, og ger sáttmálar við ráðgevarar og byggifeløg vm.
Fíggjarstýring
Landsverk hevur áyrgdina av at ásettu fíggjarkarmar verða hildnir og tað verður gjørt í tøttum samstarvi við Bygginevnd á LS.
Tíðarætlan fyri H-bygningsverkætlanartilgongdina
Tíðarætlanin:
Byggiskrá, oktober 2012
Dagført skipanaruppskot, januar 2015
Prosjektuppskot, mai 2015
Forprojekt, september 2015
Høvuðsprojekt, mars 2016
Útboð, apríl 2016
Avgrevstur byrjar 23. februar 2015
Byggja 2016 til 2021
Liðugt 23. februar 2021
Fylg við byggingini "live" umvegis vevmyndir her.
Verklagslógin vm. fyri ný- og umbygging
Lógaruppskotið vm. frá 2011
Broytingarlógaruppskotið vm frá 2013
Fíggjarkarmar
Samlaða játtanin til verkætlanina fyri tíðarskeiðið 2009-2019 er 652,6 mio. kr.
Bygginevndin á Landssjúkrahúsinum
Ronnie Midjord, virkandi sjúkrahússtjóri, Stjórn
Naina Túgvustein, varastjóri, Stjórn
Jóan Símun Saltá, depilsleiðari, Tænastudepilin
Tórmóður Stórá, leiðandi yvirlækni/depilsleiðari, Psykiatriski depilin
Terji Petersen, deildarstjóri, Heilsumálaráðið
Bjarni á Steig, yvirlækni/depilsleiðari, Medisinski depilin
Landsverk er fast umboðað við
Jan á Argjaboða, verkætlanarleiðari
Bygginevndin skal virka fyri, at íløguvirksemið verður framt á besta og skynsamasta hátt, og hevur skyldu at tryggja, at neyðug hoyring av fak- og starvsfólkabólkum fer fram.
Bygginevndin hevur skyldu at kunna aðaðráðið um meira týðandi mál, ið koma fyri í bygginevndini, og skal gera tilmæli um góðkenning av skitsu- og detailprojektum.
Sí kunning og myndir frá verkætlanini á heimasíðuni hjá Landsverk
Nevndin hevur vanliga fund 2 ferðir um mánaðin
Arbeiðsbólkar
Fylgjandi arbeiðsbólkar hava arbeitt við at greina ymisk viðurskifti í sambandi við byggiskrá.
1. Seingjadeildir-bólkurin, ið eisini fevnir um burðardeild
2. Psykiatri-bólkur
3. Tøkni-bólkur
4. Logistikk-bólkur
5. FAME-bólkur (Felags akutt móttøkueind)
6. Vistaveitingar-bólkur
7. Rehabiliterings-bólkur


text:
- Tað eru nógvir fyrimunir við at pendla, tí tað er nógv bíligari at ferðast saman enn hvør sær, og so minkar tað eisini um útlátið av Co2. Hetta ber væl til í øðrum lonfum, so tað eigur eisini at bera til hjá okkum, sigur Maria Gunnleivsdóttir.
Gamalt hugskot tikið fram
Tað var longu í 2008, at hugskotið um felags ferðslu varð kunngjørt í eini virkisætlan, nevnd “Skjótt syftir seiðir – og tunga takið”. Men longri enn so kom tað ikki, fyrr enn Maria Gunnleivsdóttir og Niels Mellemgaard í fjør á Umhvørvisvikuni í Tórshavnar Kommunu fingu játtað 50.000 krónur til at menna ætlanina sum eitt tilboð á internetinum.
Úrslitið gjørdist www.pendla.fo, sum hevur verið virkin eina tíð.
Men tað kostar eisini at reka eina slíka síðu, og tískil leitaðu stovnararnir sær eftir stuðli. Bæði Landsverk, Umhvørvisstovan og Strandferðslan hildu átakið vera áhugavert, og stuðlaðu við 5.000 krónum hvør, so tað eru ikki nógvir pengar, sum hava verið brúktir higartil.
Enn er einki brúkt til marknaðarføring av heimasíðuni, og tað merkir eisini talið av brúkarum, at kunnleikin ikki er náddur út til øll enn.
- Vit hava gjørt av at hava eina royndartíð upp á fimm ár, og hetta tíðarskeið náa so nógvum sum gjørligt og fáa tey ferðandi til at broyta hugburð, sigur Maria Gunnleivsdóttir.
Nakrir hundrað brúkarar hava skrásett seg í skipanini, men nakað færri rita javnan inn fyri at brúka síðuna.
Stovna túrar
Tað er ókeypis at brúka pendla.fo, og tað einasta sum krevst er gera ein brúkara og síðan stovna túrar, har viðkomandi sigur frá, hvørja leið koyrt verður. Síðan kunnu onnur síggja, hvar koyrt verður, og melda seg til túrin.
Á pendla.fo kunnu bilførarar stovna túrar, t.e. upplýsa nær, hvaðani og hvagar hann/hon koyrir. Onnur, sum skulu somu leið um somu tíð, kunnu tá seta seg í samband við bilføraran at vita, um tey kunnu koyra við.
Tey, sum koma við, rinda so eitt ávíst avtalað gjald til tann, sum eigur bilin, og til tað hava fólkini aftanfyri pendla.fo gjørt ein frymil, sum byggir á, hvussu nógvar kilometrar bilurin koyrir upp á liturin, hvat prísurin er á brennievni og hvussu long leiðin er. Soleiðis verður tað bíligari hjá bileigaranum, eins og tað verður bíligari hjá tí ferðandi.
Á heimasíðuni er eisini yvirlit yvir pendlarapláss kring landið, har ein kann seta sín egna bil, og síðan avtala at koyra víðari við einum øðrum.
FAKTA
Dømi: Klaksvík-Havnar
Óli eigur ein Peugeot 206, 1,4, frá 2001, sum brúkar bensin. Óli koyrir millum Klaksvík og Havn fimm dagar um vikuna, aftur og fram. Jógvan, sum ikki eigur bil, koyrir við Óla.
Vegalongdin millum Klaksvík og Havn er 75,3 km.
Bilurin koyrir 15,9 km/l.
Prísurin á bensini er 8,34 kr/l (27. desember 2015).
Kostnaðurin fyri brennievni at koyra túrin (einvegis) er tá = 75,3 km / 15,9 km/l * 8,34 kr/l = 39,5 kr ≅ 40 kr.
Kostnaður fyri brennievni fyri eina viku = 40 kr. * 2 túrar/dagin * 5 dagar/viku = 400 kr.
Um Óli og Jógvan halda, at tað er rímiligt at deila kostnaðin javnt millum sín, skal Jógvan gjalda Óla 40 kr. fyri hvønn dag, ella 200 kr. um vikuna.
Kelda: pendla.fo
FAKTA
Fólk, ið pendla til og úr høvuðsøkjum, 11.11.11
Frá-pendlarar Til-pendlarar Munur
Norðoyggjar 488 314 -174
Eysturoy 1.251 518 -733
Tórshavnarøkið 466 2.668 2.202
Streymoy annars 1298 509 -789
Vágaøkið 428 134 -294
Sandoyarøkið 153 31 -122
Suðuroy 180 90 -90
Pendlarar tilsamans 4.264 4.264 0
(Fólk 15 ár og eldri)
Kelda: Hagstova Føroya
Ringt at fáa túr
Tomina Hanna í Lon í Fuglafirði vil fegin taka fólk við, tá hon koyrir úr Fuglafirði til Havnar, og Marianna Garðslíð vil fegin koyra við millum Skála og Runavík – men enn hevur eingin bjóðað seg fram
- Eg lesi til lærara og koyri vanliga millum Fuglafjørð og Havnina tríggjar ferðir um vikuna, og tí hevði verið upplagt at fingin onkran við. Eg arbeiði eisini náttarvakt á psykiatriska deplinum, og tá ber ikki til at fáa buss, sigur Tomina Hanna í Lon í Fuglafirði.
- Eg haldi ikki, at tað er neyðugt við tveimum bilum í húsinum og kundi hugsað mær at koyrt við onkrum millum Skála og Runavík, sigur Marianna Garðslíð av Skála.
Í okkara grannalondum hevur tað í longri tíð verið vanligt at ferðast saman. Hetta verður gjørt umvegis serligar heimasíður, sum venda sær til sonevndar pendlarar, tað vil siga fólk sum ferðast javnan millum heim og arbeiðspláss ella skúla, uttan sjálvi at koyra.
Tað eru fleiri fyrimunir at ferðast á henda hátt – tað er bíligari, og so er tað eisini gott fyri umhvørvið og ferðsluruðuleikan, at fýra ferðast í sama bili heldur enn í hvør sínum. Orsøkirnar kunnu tískil vera bæði av peningaligum og hugsjónarligum slag.
Men tað tykist sum tað er trupult at fáa føroyingar at broyta hugburð, tí undirtøkan fyri átakinum og tilboðnum á www.pendla.fo er ikki tann størsta.
- Eg teknaði meg til skipanina í apríl, men tíverri havi eg ikki fingið fart enn, sigur Marianna Garðslíð, sum býr á Skála og júst hevur latið handilin Rosah upp í Runavík.
- Eg havi upprættað brúkara fyri nakað síðan, og bjóði meg at koyra millum Fuglafjørð og Havnina, men enn hevur eingin teknað seg til túrin. Tað kann vera tí at ov fá kenna tilboðið, ella at heimasíðan pendla.fo ikki ger nóg greitt, at túrurin enn er í gildi. Tað kann síggja út sum, at túrurin bara er galdandi tann dag hann var upprættaður, sigur Tomina Hanna í Lon úr Fuglafirði.
Tað finnast aðrar skipanir eisini, sum leggja seg eftir at fáa fólk at ferðast meira umhvørvisvinarligt, sum vit skrivaðu um longu í 2014. Tað er skipanin letsgo.fo, har tað ber til at leiga sær ein býtisbil, eftir at hava teknað seg sum lim fyri 950 krónur. Síðan rindar brúkarin eitt limagjald og fyri nýtslu.
Pendla.fo er ein ókeypis skipan, har brúkarin bara rindar til tann sum koyrir.


text:
Mannagongd í samband við leigu av frítíðarhúsunum Uppi á Garði á Nesi
1. Bílegging av húsunum kann gerast gjøgnum telefon á skrivstovu felagsins: Tel: 616863 ella 235762
2. Leiguskostnaður er kr. 300,- fyri hvørt samdøgur/nátt. Gjaldast skal, áðrenn farið verður í húsini.
3. Gjaldast skal á konto: nr. 9181-162.553.7 í Eik. Navn og tíðarskeið skal viðmerkjast.
4. Kvittanin skal vísast, tá lykilin verður heintaður á Magn støðini í Trongisvági (Tvøroyri).
5. Inn slepst í húsini aftan á kl. 15.00, og farast skal úr húsunum áðrenn kl. 14.00, um ikki annað er avtalað.
6. Í húsunum eru allir vanligir hentleikar til taks, men minnist til seingjarklæði, handklæði og viskistykki.
7. Leigað verður ikki út til skúlaflokkar.


text:
Bankaflytingar
Við eini bankaflyting kann títt virki flyta pening av kontu í BankNordik á eina kontu í øllum føroyskum, donskum og grønlendskum peningastovnum.
Tú kanst eisini taka ímóti peningi frá kundum í hesum londum, uttan mun til hvønn peningastovn kundin brúkar.
Gjaldskipanin
Títt virki kann nýta Gjaldskipanina:
- bæði sum kreditor og debitor
- til sjálvvirkandi rindan av gjøldum og rokningum
- at senda kundum rokningar
Gjaldskipanin tryggjar, at fyritøkan rindar og móttekur pening rættstundis og ómakaleyst.
Elektron umsitur Gjaldskipanina. Les meira um skipanina her
.
Rokningadepilin
Rokningadepilin er ein skipan, har títt virki ókeypis kann senda og móttaka rokningar talgilt.
Við Rokningadeplinum sleppa tit undan at útskriva, pakka og avgreiða rokningar. Tit spara bæði tíð og pening.
Rokningadepilin er ein skipan hjá Elektron. Les meira um skipanina her
.


text:
Hetta vikuskiftið var árliga Meistarastevnan fyri Ung, sum er føroyameistarastevnan fyri svimjarar í aldursbólkunum yngri enn junior. Stevnan varð hildin í Klaksvík, fríggjakvøld til sunnudag, við luttøku av 100 svimjarum sum svumu tilsamans 605 ferðir í einstaklingakapping og 39 ferðir liðsvimjing. 15 juniormet vórðu sett, umframt at 2 svimjarar vunnu sær silvurnál og 9 bronsunál.
- Turið, Tanja og Sunnleyg
Bólkarnir sum kappaðust vóru:
- Bólkur 1: Gentur føddar í 1996-97 og dreingir føddir í 1994-95
- Bólkur 2: Gentur føddar í 1998-99 og dreingir føddir í 1996-97
- Bólkur 3: Gentur føddar í 2000 og yngri og dreingir føddir í 1998 og yngri
Saman um tikið gjørdist støðan at Suðuroyar Svimjifelag vann flest heiðursmerki, Ægir næstflest og Havnar Svimjifelag triðflest. Eyðbjørn Joensen úr Suðuroyar Svimjifelag gjørdist stóri heiðursmerkjavinnarin, við 18 gullheiðursmerkjum í einstaklingakapping, og 3 gullheiðursmerkjum í liðsvimjing. Hann og Róland Toftum úr Suðuroyar Svimjifelag gjørdu tað sum man vera nær eindømi í føroyskari svimjing, at vinna øll gullheiðursmerki sum vóru tøk at taka í sínum bólkum, Eyðbjørn 18 og Róland 12. Hjá gentunum var mest vinnandi svimjarin Kristina Elin Thomsen úr Suðuroyar Svimjifelag, sum vann 14 gullheiðursmerki og 1 silvurheiðursmerki.
Og hóast at eingin svimjari enn hevur veruligan junioraldur, so vóru heili 15 juniormet sett og 11 nálir givnar, umframt at ein rúgva setti persónlig met. Hetta er eitt greitt hækkað støði í mun til Meistarastevnuna í fjør, tá ið einki juniormet varð sett.
Øll úrslit kunnu síggjast her: http://www.livetiming.se/results.php?cid=508
Heiðursmerkjabýti millum feløg
Heiðursmerkjabýti gentur bólkur 1
Heiðursmerkjabýti dreingir bólkur 1
Heiðursmerkjabýti gentur bólkur 2
Heiðursmerkjabýti dreingir bólkur 2
Heiðursmerkjabýti gentur bólkur 3
Heiðursmerkjabýti dreingir bólkur 3
Heiðursmerkjabýti millum svimjarar og lið
Juniormet
Fríggjakvøld
- Cecilia Eysturdal úr Ægir juniormet 4:33.90 í 400 frí- hon átti sjálv metið, á 4:36.21 frá landsdystinum ímóti Íslandi í fjør
- Turið S. Christiansen úr Ægir juniormet 2:28.10 í 200 blandað- her var einki met áðrenn, men SSF hevði ásett kravtíð 2:29.95 til at kunna seta juniormet
- Eva Trygvadóttir, Turið S. Christiansen, Óluva Jacobsen og Cecilia Eysturdal úr Ægir juniormet 1:55.66 í 4×50 frí- Suðuroyar Svimjifelag átti metið 1:56.59 frá stevnu í Vági í februar mánaða
Leygarmorgun
- Cecilia Eysturdal úr Ægir juniormet 9:21.96 í 800 frí- hon átti sjálv metið 9:22.94 frá stevnu í Vági í februar mánaða
- Magnus Jákupsson úr Havnar Svimjifelag juniormet 2:12.12 í 200 blandað- hann átti sjálvur metið 2:14.16 frá stevnu í Klaksvík í mars mánaða
- Turið S. Christiansen úr Ægir juniormet 1:16.81 í 100 bringu og 2:41.11 í 200 bringu, tá ið tær kappaðust í 200 bringu- Turið átti sjálv bæði metini, 1:17.17 frá stevnu í Havn í desember og 2:41.42 frá stevnu í Havn í februar mánaða
- Sigmund Mørkøre, Heðin L. Olsen, Alvi Hjelm og Hjørtur á Fløtti úr Ægir juniormet 3:58.18 í 4×100 frí- her var einki met áðrenn, men SSF hevði ásett kravtíð 3:59.96 til at kunna seta juniormet
Leygarkvøld
- Magnus Jákupsson úr Havnar Svimjifelag juniormet 2:07.07 í 200 rygg- hann átti sjálvur metið 2:09.14 frá stevnu í Havn í desember
- Cecilia Eysturdal úr Ægir juniormet 2:09.46 í 200 frí- hon átti sjálv metið 2:09.46 frá stevnu í Klaksvík í mars mánaða
- Tanja Skaalum úr Suðuroyar Svimjifelag juniormet 35.66 í 50 bringu og 1:15.22 í 100 bringu, tá ið tær kappaðust í 100 bringu- Turið S. Christiansen úr Ægir átti metið 1:16.81 í 100 bringu frá 200 metra kappingini leygarmorgun- í 50 bringu var einki juniormet áðrenn, men SSF hevði ásett kravtíð 36.16 til at kunna seta juniormet
- Turið S. Christiansen, Óluva Jacobsen, Cecilia Eysturdal og Eva Trygvadóttir úr Ægir juniormet 4:10.96 í 4×100 frí- Fuglafjarðar Svimjfelag átti metið 4:20.40 frá stevnu í Havn í september
Sunnudag
- Turið S. Christiansen úr Ægir juniormet 2:31.85 í 200 firvald- Hildur á Fløtti úr FS átti metið 2:32.85 frá Norðurlendsku Juniormeistarastevnuni í Södertälje í 2008
- Tanja Skaalum úr Suðuroyar Svimjifelag juniormet 35.16 í 50 bringu- Hon átti sjálv metið 35.66 frá kappingini leygarkvøldið
Nálir
Tveir svimjarar vunnu sær silvurnál á Meistarastevnuni í ár, og níggju bronsunál.
Silvurnálir
- Emma Festirstein úr Havnar Svimjifelag vann sær við 1:04.96 silvurnál í 100 frí
- Sigmund Mørkøre úr Ægir vann sær við 9:07.22 silvurnál í 800 frí
Bronsunálir
- Ronja Eysturdal úr Ægir vann sær við 35.85 bronsunál í 50 fri
- Kristina Troest Davidsen úr FLOT vann sær við 35.15 bronsunál í 50 frí
- Jákup Eysturdal úr Ægir vann sær við 1:09.12 bronsunál í 100 frí
- Beinta Debes úr Havnar Svimjifelag vann sær við 1:25.08 bronsunál í 100 rygg
- Tóki Joensen úr FLOT vann sær við 31.36 bronsunál í 50 frí
- Ólavur E. Gaard úr Havnar Svimjifelag vann sær við 31.34 bronsunál í 50 frí
- Helga Nielsen úr FLOT vann sær við 40.44 bronsunál í 50 rygg
- Durita Jógvansdóttir úr Fuglafjarðar Svimjifelag vann sær við 35.90 bronsunál í 50 frí
- Bjørt á Torgarðiúr Fuglafjarðar Svimjifelag vann sær við 35.95 bronsunál í 50 frí


text:
Altjóða LGBT søga
10.000 f.kr.
Fleiri tekningar í holum vísa kynsliga samlegu millum fólk av sama kyni.
5.000 f.kr.
Tekningar á Sicillia vísa kynsliga samlegu millum tveir menn.
2500 f.kr.
Aðalsmenninir Khnumhotep og Niankhkhnum verða grivnir í somu grøv í gamla Egyptalandi.
600 f.kr.
Sappho av oyggini Lesbos í Grekkalandi skrivar sína kendu yrking um sín kærleika til eina unga kvinnu. Orðið “lesbisk” stavar hiðani.
509 f.kr.
Rómverska fullveldið verður sett á stovn. Eins í griksku mentanini, er samkyndleiki lógligur og viðurkendur í Rómverska fullveldinum.
326 f.kr.
Alexandur mikli hertekur tað mesta av kenda heiminum. Alexandur er samkyndur.
27 f.kr.
Fyrsta hjúnabandið millum tveir menn verður skrásett í Rómverska fullveldinum.
54 e.kr.
Nero verður keisari í Rom og giftur seg lógliga við tveimum ymiskum monnum.
98 e.kr.
Trajan verður keisari í Rom. Hann er eisini samkyndur.
218 e.kr.
Elagabalus verður keisari í Rom. Hann giftur seg við manninum Zoticus.
342 e.kr.
Konstantin keisari ger samkynd hjúnabond ólóglig.
390 e.kr.
Rómversku keisarnir Valentinian II, Theodosius I og Arcadius gera samkyndleika ólógligan. Lógarbrot verður revsa við at viðkomandi verður alment brendur á báli.
1250-1300
Samkyndleiki hevur higartil verið lógligur í tí mesta av Evropa. Men við kristnu kirkjuni á odda er hesa tíðina eitt rák, har flest lond í Evropa áseta deyðadómin fyri fólk, ið eru aktiv samkynd.
1476
Leonardo Da Vinci og tríggir aðrir menn verður ákærdur fyri “sodomi”. Allir verða tó fríkendir.
1483
“The Spanish Inquisition” byrjar og samkynd verða steinað, geld og brend. Millum 1540 og 1700 verða umleið 1.600 fólk ákærd fyri at vera samkynd.
1532
Hitt heilaga rómverska einaveldið setur deyðarevsing í gildi fyri fyri samkynd.
1791
Frakland verður fyrsta landið í heimin, sum aftur ger samkyndleika lógligan.
1895
Kendi bretski rithøvundurin Oscar Wilde verður dømdur tvey ár í fongsulsrevsing við hørðum arbeiði fyri at vera samkyndur.
1897
Fyrsta felag í heiminum, sum bleiv stovnað við endamálinum at javnstilla samkynd og hinskynd, var týska Wissenschaftlich-humanitäres Komitee (WhK). WhK bleiv stovnað í 1897. Stovnarin av felagnum var týski læknin og kynslívsfrøðingurin Magnus Hirschfeld (1868-1935). Upprunaliga var felagið sett á stovn fyri at arbeiða ímóti kendu “Paragraph 175”-lógini, sum bannaði kynsligum sambandi millum tveir menn.
WhK ynskti ikki at loysa trupulleikarnar við vápnamegi, men gjørdi av at nýta annan stríðshátt. Við harðrendum og áhaldandi mótmælisskrivum heitti WhK á týsku stjórnina at avtaka lógir, sum vóru ímóti samkyndleika, samstundis sum tey við almennum kjakum, fyrilestrum og undirskriftarinnsamlingum gjørdu sítt ítasta at broyta neiliga hugburðin, sum valdaði. WhK gjørdist skjótt víðagitið og tað tók ikki langa tíð, fyrr enn WhK hevði fingið lutfalsliga nógvar limir.
1917
Sovjetsamveldið var frammarlaga í stríðnum fyri rættindum hjá samkyndum, tí Bolsjevikk-kollveltingin í 1917, við Lenin og Trotski á odda, var við til, at Sovjetsamveldið var eitt av fyrstu londum í heiminum, sum loyvdi samkyndleika. Hugsjónin var snøgt sagt, at um eingin var offur, so var einki brotsverk framt – og var tað støðan við teimum samkyndu. WLSR nýtti skjótt møguleikan at vísa heiminum á, at broyting var møgulig, og eggjaði øllum samkyndum at standa saman í stríðnum.
Tó vardi ikki leingi fyrr enn støðan broyttist. Tá Stalin kom til valdið í Sovjetsamveldinum í 1924, eftir Lenin var deyður, gekk ikki long tíð, til hann hevði broytt lógina soleiðis, at tað enn einaferð var ólógligt at vera samkyndur. Hetta var miðskeiðis í 1930’árunum. Somuleiðis steðgaði Adolf Hitler, tá hann kom til valdið í Týsklandi í 1933, øllum virkseminum hjá WhK. Hann stongdi skúlan Institute for Sexual Sciences hjá WhK, brendi allar bøkurnar, sum skúlin átti og allar deildir hjá WhK í Týsklandi vóru niðurlagdar.
1926
New York Time er fyrsta blaðið, ið brúkar orðið “homosexuality” alment.
1933
Samkyndleiki gerst lógligur í Danmark. Lógin kemur samstundis í gildi í Føroyum. Aldursmarkið verður sett til 21 ár.
1937-1945
Millum 10.000 og 15.000 menn lótu lív í kz-legunum hjá Natzi-týsklandi. Meðan jødarnir fingu eina gula Dávidsstjørnu á bringuna, fingu samkyndir menn ein ljósareyðan trýkant. Teir, sum yvirlivdu krígstíðina vóru ikki leyslatnir, tá ið tey sameindu tóku valdið í Týskland. Í staðin vóru teir fluttir til onnur fongsul at sita dómin fyri at vera samkyndir, ið teir høvdu fingið áðrenn kríggi.
Rættargongdin í Nürnberg vildi aldrin viðgera mál viðvíkjandi samkyndum fangunum, og teir fingu heldur einki endurgjald eftir kríggi. Tey árini samkyndir krígsfangar høvdu sitið í fangatippi, vóru enntá drigið frá í fólkapensjónini.
1940
Samkyndleiki gerst lógligur í Íslandi.
1944
Samkyndleiki gerst lógligur í Svøríki.
1948
“All are equal before the law and are entitled without any discrimination to equal protection of the law. All are entitled to equal protection against any discrimination in violation of this Declaration and against any incitement to such discrimination.”
Soleiðis ljóðar sjeynda greinin í mannarættindasáttmálanum hjá ST, sum bleiv samtyktur í 1948. Altjóða sáttmálin kann tykjast ein sjálvfylgja hjá nøkrum okkara, men tað er hann als ikki allastaðni. M.a. samkynd eru ein minniluti í samfelagnum, sum ikki høvdu, og nógvastaðni ikki hava, eins rættindi og onnur. Tí hevur sáttmálin virkað sum íblásturskelda hjá nógvum samkyndum, hvørs endamál var at ogna sær somu rættindi og hinskynd.
1949
Tað vardi heldur ikki leingi fyrr enn samkynd í Skandinavia nýttu mannarættindasáttmálan hjá ST sum íblásturskeldu at stovna feløg til frama fyri egin rættindi. Ein teirra var danin Axel Lundahl Madsen (1915), sum seinni skifti navn til Axel Axgil. Longu í 1948 gjørdi Axgil, saman við øðrum samkyndum, av at stovnað felagið Forbundet af 48 (F-48). Hetta var í Ålborg í Danmark. Hann stovnaði felagið, tí hann var troyttur av, at samkynd skuldi útihýsast úr samfelagnum. Troyttur av at verða sagdur at vera ónormalur og troyttur av, at homoseksualitetur antin var sæddur sum ein brotsgerð ella ein sjúka.
Samstundis arbeiddi Helmer Fogedgaard (1907-2002) í Rudkøbing, við blaðnum Vennen, sum varð ætlað samkyndum. Endamálið við blaðnum var at skapa okkurt, sum tey samkyndu kundu hava til felags – ein miðdepil av onkrum slag. Hugskotið varð ikki væl móttikið, men Fogedgaard gjørdi av at halda fram við arbeiðinum.
Fogedgaard hevði eisini fingið íblástur frá mannarættindasáttmálanum, og gekk tað ikki long tíð fyrr enn Axgil og Fogedgaard hoyrdu um hvønn annan. Skjótt blivu teir samdir um at samstarva, og var hetta óivað besti hátturin at røkka málunum. Nú tá samanbræðingin av Vennen og F-48 var liðug, gjørdu limirnir í F-48 av, at felagið skuldi skifta navn til Kredsen af 48 . Næst á skránni hjá felagnum var sostatt at fáa Vennen útgivið. Tað eydnaðist í 1949.
Í 1985 broytti felagið navn til Landsforeningen for bøsser og lesbiske (LBL), og var enn eitt felag, ið “bara” umboðaði homoseksuel. Tó vísti tað seg, at hetta fór at broytast. Í 2002 víðkaði felagið málbólk og fór eisini at umfatað biseksuell. Í 2009 víðkaðist hesin málbólkur enn meira, og kom eisini at umfatað transseksuell, og skifti sostatt navn til Landsforeningen for bøsser, lesbiske, biseksuelle og transpersoner (LGBT). Í dag er LGBT Danmark størsta felagið, sum stríðast fyri rættindunum hjá kynsligu minnilutunum í Danmark og uttanlands.
1948-1953
Í 1948 gav lív- og djórafrøðingurin Alfred Kinsey (1894-1956) út bókina Sexual behaviour in the human male. Nøkur ár seinni gav hann út bókina Sexual behaviour in the human female (1953) – bøkurnar verða eisini kallaðar Kinsey frágreiðingin. Stutt sagt snúgva tær seg um kanning hjá Kinsey, ið vísti at 10% – 47% av amerikanarum, sum vóru við í kanningini, høvdu, meira ella minni samkynt lyndi. Kinsey býtti luttakararnar upp í ymsar bólkar, alt eftir hvør hevði samkynt lyndi enn annar. Kanningin bleiv skjótt heimskend og bøkurnar fingu metsølu. Tí var sannlíkt at minnilutar, sum tey samkyndu, nýttu kanningina til egnan fyrimun. Og tað var júst tað, ið hendi.
1952
Danska Christine Jorgensen verður fyrsti persónurin, ið skiftur kyn við skurðviðgerð. Hann verður til hon. Hetta eru stór altjóða tíðindi, og í USA verður Christine Jorgensen móttikin sum ein filmstjørna. Christine doyði í 1989.
1969
Ein týdningarmikil dagur í stríðnum fyri rættindum hjá samkyndum var tann 27.juni 1969. Tað var fyrstu ferð samkynd í New York gjørdu mótstøðu ímóti eini løgreglurannsókn á barrini Stonewall. Ógvusligi bardagin ímillum løgreglufólkini og tey, sum stríddist fyri tey samkyndu helt fram í tríggjar nætur. Enn í dag verður dagurin fagnaður sum altjóða stríðsdagur hjá samkyndum, og kallast Stonewall-Day eftir barrini, ella Christopher Street Liberation Day eftir gøtuni, ið barrin var á.
Tað vísti seg, at hugburðurin hjá nógvum samkyndum broyttist eftir Stonewall og fyrst í 1970’árunum sum heild. Stríðið sjálvt helt fram, og virkaði Stonewall, eins og Kinsey frágreiðingin, sum kveiki til ein øðrvísi og víðgongdari hugburð.
1972
Svøríki er fyrsta landið í heiminum, sum letur transpersónar alment skifta kyn og gevur teimum ókeypis viðgerð til endamálið.
1972
Samkyndleiki gerst lógligur í Norra.
1973
Dansibannið verður avtikið í Danmark. Higartil hevur tað verið ólógligt hjá fólki av sama kyni at dansa saman á almennum støðum.
1979
Eftir at fleiri fólk ringja til arbeiðsplássið og siga, at tey ikki kunnu koma til arbeiðis tí tey eru “sjúk” við samkyndleika, verður Svøríki fyrsta landið í heiminum, sum tekur samkyndleika av almenna listanum yvir sjúkur.
1981
At vera samkynd/ur er ikki longur mett sum ein sjúka í Danmark, og verður tikið av listanum yvir sjúkur.
1989
Danmark verður fyrsta landið í heiminum, ið fær skrásett parlag fyri fólk av sama kyni. Axel og Eigil Axgil verða tí fyrstu “giftu” samkyndu fólkini í heiminum. Lógin um skrásett parlag verður ikki sett í gildi í Føroyum, men fleiri samkyndir føroyingar hava hinvegin valt at gifta og búseta seg í Danmark og øðrum londum, har lógin er galdandi.
1991
WHO, heilsustovnurin hjá ST, strikar samkyndleika av sínum lista yvir sjúkur.
1995
Svøríki fær skrásett parlag. Hetta verður broytt til hjúnalag í 2009, og samstundis sleppa samkynd at ættleiða børn.
1996
Ísland fær skrásett parlag. Hetta verður broytt til hjúnalag í 2010, og samstundis sleppa samkynd at ættleiða børn í 2006.
2005
Filmurin Brokeback Mountain verður tilnevndur 8 Oscar virðislønir og hevur 920 milliónir krónur í inntøkum. Filmurin snýr um tveir samkyndar kovboyarar.
2007
LOGO, fyrsta sjónvarpsrásin, ið einans vendir sær til LGBT málbólkin, byrjar at senda í USA.
2008
Norra fær kynsleyst hjúnalag, og samstundis sleppa samkynd at ættleiða børn.
2009
Jóhanna Sigurðardóttir gerst forsetisráðharri í Íslandi. Hon verður soleiðis fyrsti samkyndi ríkisleiðarin í heiminum.
2014
Við byrjan av árinum vóru tað tilsamans 17 lond, ið nú loyva samkyndum hjúnabondum. Hesi lond eru Argentina, Belgia, Brasilia, Danmark, England, Frakland, Kanada, Ísland, Niðurlond, Nýsæland, Norra, Portugal, Spania, Suðurafrika, Svørríki, Uruguay og Wales. Harafturat loyva fleiri landspartar av Meksiko og 15 amerikanskir statir samkyndum hjúnabondum.
Ein hópur av øðrum londum og statum viðgerða eisini í løtuni líknandi lógaruppskot, og lítil ivi er í, at talið av londum, ið fara at loyva samkynd hjúnabond, fer at veksa støðugt næstu árini.
Eisini heima í Føroyum…
– Martin Luther King, Jr.
– Martin Luther King, Jr.


text:
Samgonga og andstøða eru rúkandi ósamd um fiskidagarnar komandi ár. Tað gongur fram av álitinum um fiskidagar komandi fiskiár.
Álitið hjá vinnunevndini varð lagt fyri løgtingið í gjárkvøldið, eftir eina drúgva roynd hjá formanninum at finna eina breiða semju. Men tað eydnaðist ikki.
Andstøðan, sum hevur meirilutan í vinnunevndini, tekur ikki undir við uppskotinum hjá Høgna Hoydal, sum mælir til at skerja fiskidagarnar 30 prosent, tó við einum buffara á 15 prosent, sum tey skipini, ið hava brúkt allar sínar fiskidagar, kunnu fiska av.
Andstøðan heldur, at verður uppskotið samtykt, fer tað bæði at eggja til ovfisking á innaru leiðum og ørkymlan í vinnuni. Tað er serliga bankanum við eyka fiskidøgum, ið funnist verður at.
- Ein slík skipan er bæði órættvís og fer at eggja skipum at brúka fleiri dagar komandi fiskiár á landgrunninum, tí tey av góðum grundum stúra fyri at missa enn meira komandi árini. Harvið økist veiðutrýstið, serliga á tosk, hýsu og upsa á innaru leiðunum, siga andstøðuumboðini í vinnunevndini.
Samgonguumboðini í vinnunevndini taka sum heild undir við uppskotinum hjá Høgna Hoyda, tó við nøkrum tillagingum.
Álitið hjá vinnunevndini kann lesast her


text:
Herleif Hammer settur sum stjóri á Tjóðsavni Føroya
Rigmor Dam, landsstýriskvinna í mentamálum, hevur gjørt av at seta Herleif Hammer í starvið sum stjóri á Tjóðsavni Føroya frá 1. august 2017 at rokna. Starvið, ið er áramálssett, er sett í fimm ár.
Herleif Hammer er 46 ára gamal og útbúgvin cand.phil. í søgu og siðsøgu frá Fróðskaparsetri Føroya og Århus Universiteti umframt at hann hevur tikið leiðsluútbúgving “Ledelse i praksis”. Í løtuni starvast hann sum rektari í Hoydølum og sum undirvísingarstjóri á Glasi.
Herleif Hammer hevur m.a. drúgvar leiðsluroyndir frá Føroya Studentaskúla og HF-skeiði (Glasir), har hann hevur starvast síðstu 15 árini, bæði sum umsitingarleiðari, vararektari og síðan 2013 sum rektari.
Annika Smith sett sum stjóri á Føroya Landsbókasavni
Rigmor Dam, landsstýriskvinna í mentamálum, hevur gjørt av at seta Anniku Smith í starvið sum stjóri á Føroya Landsbókasavni frá 1. august 2017 at rokna.
Annika Smith er 53 ára gomul og er útbúgvin bókavørður frá Danmarks Biblioteksskole í 1996 og cand.scient.bibl. frá Keypmannahavnar Universiteti í 2016.
Eftir lokna útbúgving í 1996 flutti hon heimaftur til Føroya, og hevur starvast sum bókavørður síðani tá. Eitt ár á Býarbókasavninum í Tórshavn og síðani á Landsbókasavninum.
Seinastu 5 árini hevur Annika Smith starvast sum 1. bókavørður á Landsbókasavninum og verið partur av leiðsluni har.


text:
Landssjúkrahúsið er stovnur undir Heilsu- og Innlendismálaráðnum, og er deilt upp í 6 ymiskir deplar, sum ymsu deildirnar virka undir. Harumframt eru stápseindir undir stjórnini. Sí bygnaðin sum diagram her.
Stjórn
3 streingja leiðsla við sjúkrahússtjóra og tveimum varastjórum við ávikavist sjúkrarøktarfakligari og læknafakligar bakgrund. Sí stjórn her.
Stápseindir: Stjórnarskrivstova, Klinisk stápseind, Uttanlandstænasta.
Fyrisiting
Fíggjardeild, KT deild, KT trygd, THS
Deildarstjóri: Ingi Mittún
Lønardeild, Starvsfólkadeild, Dygdartoymi
Deildarstjóri: Elin Vang
Uttanlandstænastan
Leiðari: Hergerð Heldarskarð
Deildir undir Uttanlandstænastuni: Sjúklingahotellið Tórshavn í Keypmannahavn
Depilsleiðslur á sjúkrahúsinum
Bráðdepilin
Depilsleiðsla:
Elin Jensen, leiðandi yvirlækni
Deildir undir Bráðdeplinum: Intensiv deild, Anæstesi deild, Sjúkraflutningstænasta og Leiðbeining
Diagnostiski depilin
Depilsleiðsla:
Ann Østerø, leiðandi bioanalytikari
Deildir undir Diagnostiska deplinum: Rannsóknarstovan og Røntgendeildin
Medisinski depilin
Depilsleiðsla: Rudi Kollslíð, leiðandi yvirlækni
Ingun Gaardbo, leiðandi sjúkrarøktarfrøðingur
Deildir undir Medisinska deplinum: Medisinskt ambulatorium, Barnadeild, Medisinsk seingjardeild, Apopleksideild, Hjarta-og lungnadeild, Fysioterapi og Ergoterapi
Psykiatriski depilin
Depilsleiðsla:
Tormóður Stórá, leiðandi yvirlækni
Tórunn Ósá, leiðandi sjúkrarøktarfrøðingur
Deildir undir Psykiatriska deplinum: Børn&Ung, Økis eind, Dag eind, Demens eind, Viðgerðar eind, Opin dageind, Sambýli, Ergoterapi og Fysioterapi
Skurðdepilin
Depilsleiðsla:
Eyðfinnur Olsen, leiðandi yvirlækni
Elin Vitalis, leiðandi sjúkrarøktarfrøðingur
Deildir undir skuðrdeplinum: Skurð Ambulatorium, Skurðviðgerðardeild, Skurðdeild, Tannlæknastovan, ONH deild, Eygnadeild, Føðideild, Ljósmøðratænastan
Tænastudepilin
Depilsleiðsla:
Jóan Símun Saltá, maskinmeistari, depilsleiðari
Deildir undir Tænastudeplinum: Felagsgoymslan, Medico Teknisk deild, Teknisk deild, Tænastu deild, Vaskaríið, Køkur og Kafe
Tað eru uml. 715 ársverk á uml. 850 størv á Landssjúkrahúsinum.
Stjórn og Fyrisiting, umfram psykiatriskar deildir og ein partur av tænastudeildunum húsast á Eirargarði.
Hinar deildarnar húsast í bygningunum hjá Landssjúkrahúsinum báðu megin J.C. Svabosgøtu.


text:
Forkunnug pílagrímsferð í Vágum
19.07.2017 - 09:48 - Kelda: folkakirkjan.fo
Sunnudagin 30. juli er ætlanin at fara eina forkunnuga pílagrímsferð úr Bø til Gásadals.
Ferðin er ein gomul pílagrímsleið, sum føroyingar í miðøldini hava gingið. Í bókini “Dagar og nøvn í álmanakkanum” sigur Axel Tórgarð: “Ein søgnin sigur, at í katólskari tíð var bønhús í Gásadali, sum hevði mynd av Tollaki biskupi, og hagar komu fólk úr øllum landinum at biðja til hansara”. Tollakur varð borin í heim 1133, hann gjørdist biskupur á Skálholti í Íslandi. Eftir deyða hansara í 1193 var tað skjótt at hann var mettur mikið halgimenni serstakliga í Íslandi og í Føroyum.
Byrjað verður í Bíggjar kirkju kl. 11.
Tá gudstænastan er av, verður farið eftir gomlu bygdargøtuni til Gásadals. Haðani verður hildið fram norður gjøgnum líðina til Kyrjarheygg og síðani yvir til Vatni lítla. Ferðin endar á Bønhúsfløtti.
Túrurin tekur uml. 5 tímar. Staðkend fólk vera við á ferðini.
Havið matpakka við.
Bussur koyrir úr Gásadali aftur til Bíggjar.
Túrurin endar við einum drekkamunni í kirkjuhúsinum í Sørvági.
Prestarnir


text:
Tað var metluttøka til Tórshavn Marathon í gjár, og eisini metluttøka av útlendingum. Fleiri teirra vóru heilt góðir rennarar, og ongantíð áður hava teir átt so nógv pláss á sigursskamlunum sum í ár. Vinnarin úr Týsklandi, Raoul Jankowski, setti nýtt rutumet við 2.44.48 min, og tók fimm minuttir av metinum hjá Cecil Weihe.
At teinurin til Tórshavn Marathon ikki er tann skjótasti, er eingin loyna. Fyrr í ár hevur Raoul runnið maratonteinin uppá 2.32 tímar! Fremstu menninir vóru:
1. Raoul Jankowski, Týskland 2.44.48
2. Andrias Hansen, Bragdið 2.55.03
3. Cecil Weihe, Bragdið 2.58.007
4. Martin Gravesen, Bragdið 3.00.28
5. Frederik Brummerstedt, Grønland 3.08.26
6. Joerg Chittka, Týskland, 3.13.37
7. Jóhan E. Simonsen, Bragdið 3.21.56
8. Niels Poulsen, Bragdið 3.21.56
9. Dietrich Bronner, USA 3.24.42
10. Jonhard Larsen, Treysti 3.29.03
Týski Raoul Jankowski setti nýtt Tórshavn Marathon-met
Her stóðu føroyingarnir seg sera væl móti útlendingunum. Serliga havandi í huga, at fleiri av okkara bestu eru farnir um tey fimmti. Jú, vit kunnu sanniliga vera erpin av okkara veteran-rennarum.
Hetta eru føroysku veteran-føroyameistararnir. Saman við Andriasi Hansen gjørdu hesir sítt til at verja føroysku æruna og komu sær allir í topp 10
Okkara allarbestu kvinnur vóru ikki við í gjár. Marna Egholm, Valborg Heinesen, Bjørk H. Olsen, Rigmor N. Arge, Krista Nielsen, Beinta Hoydal, Ann Thomsen, Duruta á Lofti høvdu ivaleyst kunnaå gjørt seg galdandi millum tær bestu. Men tær vóru ikki við, so útlendingarnir fingu lætt spæl og settu seg á ovastu plássini. Tær fremstu kvinnurnar:
1. Louise Skak, Noreg/Danmark 3.26.13
2. Antonia Johnson, Ný Sæland 3.27.43
3. Jaana Jobe, Svøríki 3.44.44
4. Tintin Svensson, Danmark 3.52.32
5. Halla Bjørg Thorhallsdóttir 3.53.38
6. Tracy Davidson, Belgia 4.11.39
7. Edit Kiss, Ungarn 4.16.10
8. Hallbjørg Danielsen, Roysnið 4.17.07
9. Mary M. Shepro, USA 4.18.55
10. Petra W. Mikkelsen, Roysnið 4.19.44
Ótrúliga stuttligt hjá Bragdinum at síggja, hvussu tiltakið mennist ár undan ári. Í ár vóru heilar 34 tjóðir umboðaðar, og komu hesi bæði frá nær og fjar. Øll norðurlond høvdu umboðan, og rennarar komu heilt úr Kanada, Ný Sælandi, India, Kina, Japan, Iran, Meksiko og úr flestu londum úr Evropa.
Stúgvandi fult av fólki var á Vaglinum, og ongantíð áður hevur Tórshavn Marathon havt so nógvar áskoðarar. Hesaferð vóru veðurgudarnir blíðir!
Hálvt maraton var eisini á skránni, og eisini her fingu vit nýtt rutumet hjá monnum, sum ein normaður átti. Okkara veteranrennarar Henry Olsen og Regin Zachariasen vardu manniliga føroysku æruna, og gjørdust nr. 2 og 3. Topp 10 sæst her:
1. Dionisio Fernandez, Spania 1.17.47
2. Henry Olsen, Bragdið 1.23.16
3. Regin Zachariasen, Bragdið 1.25.31
4. Andrea Mondini, Italia 1.27.16
5. Andrew Harrison, Danmark 1.27.32
6. Oliver Granhøj, Danmark 1.27.49
7. Joost Geraedts, Holland 1.33.53
8. Morten Winther, Danmark 1.34.44
9. Regin Mittún, Bragdið 1.34.54
10. Arnfinn Johannesen, Roysnið 1.35.04
Spanski vinnarin í hálvum maraton, Dionisio Fernandez
Hjá kvinnunum var stuttligt at síggja Valborg Heinesen vísa, at nú gongur skjótt fram á. Hon og Annika Thomsen úr Bragdinum vóru sera javnar allan vegin, og bert trý sekund vóru á muni á málinum. Fleiri føroyskar veterankvinnur stóðu væl og fylla nógv á hesum topp-10 listanum:
1. Valborg Heinesen, Bragdið 1.36.35
2. Annika Thomsen, Bragdið 1.36.38
3. Jannike Bucher Johannesen, Noreg 1.42.56
4. Ella Áarstein, Treysti 1.44.42
5. Jenny Rosendahl, Svøríki 1.46.04
6. Mona Rasmussen, Treysti 1.47.20
7. Ingrid Hofgaard, Bragdið 1.47.35
8. Ann-Mari av Skarði, Bragdið 1.47.37
9. Inga Thorkildshøj, Bragdið 1.49.59
10. Elin Holm, Bragdið 1.50.40
(tíverri finni eg enn ongar myndir av bestu føroysku kvinnunum)
Enn eitt megnartiltak og ódnartak hjá Bragdinum er avgreitt til UG. Tá Tórshavn Marathon av fyrstan tíð varð kjølsett, bleiv nógv tosað um bert at hava tiltakið annað hvørt ár. Hetta tí at tað kostar so sera nógva arbeiðsorku av felagnum, og harvið kann drena orkuna úr øðrum tiltøkum. Men góðar kreftir øll hesi 15 árini hava prógvað, at tá øll taka felagstak, so munar væl.
Tórshavn Marathon er eitt ódnartak hjá Bragdinum. Men uttan dyggan stuðul frá Tórshavnar Kommunu, var hetta næstan ein ómøgulig uppgáva. Gott at síggja borgarstjóran ganga undan!
FÍF ynskir Bragdinum tillukku við hesum 15 árunum, og takka fyri dygdargott arbeiði og stórar upplivingar fyri so nógv fólk.
Og so eitt hjartasuff at enda. Syndarligt, at eitt so stórsligið og umfatandi tiltak ikki vekir størri ans í føroysku fjølmiðlamyndini. Heilt undarligt, at KVF ikki hirðir at senda myndafólk.
Nógvar serligar søgur knýta seg altíð afturat einum maraton. Hesin onglendingurin sær út til at koma sær í rekordbókina hjá Guiness. Sum fult útgjørdur 1. hjálpari skuldi hann renna undir 4 tímar fyri at klára hetta, og tað eydnaðist akkurát. Legg merki til, at maðurin ikki er í vanligum renniskóm, men í tungum trygdarskóm!
Millum teir mongu áskoðararnar var stórur partur av búfólkinum og starvsfólkunum á Boðanesheiminum. Eitt sera væleydnað og sjarmerandi tiltak skal sigast. Rennarar og búfólk heilsaðust ovurfegin.
Hesir báðir høvdu harðasta túrin og vóru longst úti í gjár. Tveir sera litríkir rennarar í føroyska rennilandslagnum. Regin Jóanesarson ætlaði at melda til ½ maraton, men kom av misgáum at melda til fult. Men so rann hann bara tað, heldur enn at rætta tilmeldingina. Hans Birgir (Biggi) hevur enn runnið øll Tórshavn Marathon umframt at hann rann við sum gestaluttakari á oyggjaleikunum í Føroyum.
Allar myndir læntar frá Bragdinum – Faroefoto
Øll úrslitini síggjast her


text:
Grein, ið var á grams.fo:
Fríða og Esmar sóu heilsugóða ljósið
Týsdagur 29. mars 2011 - 10:10
Fyri sløkum trimum árum síðani, tá Fríða var við barn, hendi ein stór broyting í lívinum hjá henni og sjeikinum Esmari. Fyri at geva komandi barni teirra, ein drongur, sum í dag er hálvt triðja ár, ein heilsugóðan uppvøkstur, byrjaðu tey at seta seg inn í alskyns viðurskiftir. Viðurskiftir sum høvdu við sær, at tey í dag hava stovnað ein handil á netinum, ið selur lutir og seinni eisini viðgerðir, ið hava við heilsugóðan livihátt at gera.
Leif Láadal
Handilin hevur fingið navn eftir hendingini, tá tey bæði raknaðu við – hann eitur LIVNA.
”Orsøkin til at vit fóru í holt við fyritøkuna LIVNA, er tann, at tá vit skuldu hava okkara fyrsta barn, gjørdu vit av, at vit vildu broyta okkara lívsstíl soleiðis, at hann gjørdist sunnari og nátúrligari, tó uttan at vera heilt fanatisk”, siga tey bæði.
”Vit vildu minimera nýtsluna av heilivági og kemiskum evnum, sum ofta eru at finna í nútímans vørum. Hetta fyri at geva barni okkara tað bestu tilveruna gjørligt, men eisini fyri at minimera vandan fyri ovurviðkvæmi, eftirsum vit bæði hava ávikavist ovurviðkvæmi, viðkvæma húð og psoriasis. Stutt sagt raknaðu vit við, tá vit skuldu gerast foreldur, siga Esmar Petur Petersen og Fríða Jeanne Magnussen.
Handil teirra, livna.fo, umboðar m.a. merkini GREEN PEOPLE og TC ENERGY DESIGN.
GREEN PEOPLE eru vistfrøðiligar vørur - hár-/húðpleyguproduktir og makeup við meira - meðan TC ENERGY DESIGN m.a. ger serstakar glaskarafflur/vatnkannur og gløs.
Í framtíðini fer LIVNA eisini at bjóða tænastur sum zoneterapi og ráðgeving/hjálp til innrætting eftir NEO FENG SHUI-sjónarmiðunum.
_______________________________________________________________________________


text:
Jens Hákun Leo
28.04.2017 - 09:20
Tíðindi > Uttanlands - Yvirgangur
Fimm persónar hava nú latið lív í kjalarvørrinum av yvirgangsálopinum í Stokkhólmi tann 7. apríl.
Hetta stendur, sambært einum tíðindaskrivi frá svensku løgregluni, greitt, eftir at ein kvinna í 60-árunum doyði í morgun sum ein fylgja av løstunum, hon fekk í sambandi við álopið.
Hon hevur verið til viðgerðar fyri løstirnar, hon fekk, í tí sunnara partinum av Svøríki, men stóð lív hennara ikki til at bjarga.
Tað var ein 38 ára gamal usbekari, sum stóð handan yvirgangsálopið, tá ið hann við einum lastbili kom koyrandi inn í eina mannamúgvu á Drottninggatan í miðbýnum í svenska høvuðsstaðnum.
Hann yvirlivdi og hevur síðan játtað seg sekan í at hava framt yvirgang. Hann hevur áður givið til kennar, at hann stuðlar víðgongdum bólkum, harundir IS.


text:
Hetta er cirka citat úr Ekstra Blaðnum: “Danskerne – de sidste amatører“. Lotte Friis sum í morgun vann bronsu í 800 frí, stendur vanliga og ekspederar í einum ítróttarhandli, meðan hinar báðar frammanfyri liva av svimjingini.
Danski sportschefurin Lars Sørensen nevnir tríggjar faktorar sum avgerandi fyri at svimjingin hevur mennt seg so nógv eisini á hesum leikum: Nýggju superdraktirnar, ‘vísindalig-gerðing’ av ítróttinum, og so tað at tey bestu nú eru fulltíðar-svimjarar, vegna sponsorpengar og/ella stuðul frá heimlandinum.
Danir fáa sambært Lars Sørensen fylgt við á teimum báðum fyrstu punktum, men ikki tí triðja. Tey kunnu eisini keypa seg til hesar nýggju draktir, og hava eftirhondini nógvar serfrøðingar runt svimjingina at trekkja uppá. Men svimjingin er ein ov lítil ítróttargrein í Danmark til at kunna skaffa tær stóru sponsorupphæddirnar, og Team Danmark kann heldur ikki tryggja íðkarunum nóg nógvan stuðul, til at tey kunnu fokusera fult og heilt upp á ítróttin.
Spurningurin er so hvussu nógvar faktorar vit uppfylla í Føroyum.


text: Áhugavert at lesa her á heimasíðuni hjá WestSwim, um hvussu Eliteidræt Esbjerg og Esbjerg Kommune hava fingið í lag útbúgving frá 7. flokki til lidna universitetsútbúgving, sum riggar uttan at tú skalt ganga uppá kompromis við ítróttin. Tey hava longu góðar royndir við skipanini í fólkaskúlanum og á universitetinum, og royna so nú eisini eina skipan í miðnámsskúlanum, har ítróttarfólkið millum annað hevur ein ‘buddy’ í klassanum, sum skrivar notat og samlar pappír og líknandi, tá ið ítróttartalentið er til venjing. Altso ein skipan har tey tillaga skúlagongdina hjá ítróttarfólkinum í annars heilt vanligum skúlaflokki, heldur enn at gera serligar ‘linjur’ til ítróttin.